title: Amidofosforibosyylitransferaasi

text: Rakenteeltaan amidofosforiboryylitransferaasi on tetrameeri ja koostuu neljästä samanlaisesta alayksiköstä. Ihmisellä entsyymistä on molekyylimassaltaan alhaisempi (133 kDa), kun taas niin kutsuttu pieni muoto on massaltaan suurempi (270 kDa). Näistä pieni muoto on katalyyttisesti aktiivinen entsyymi. Entsyymi muuttaa muotoaan inaktiviivisesta muodosta aktiiviseksi fosforibosyylipyrofosfaatin sitoutuessa amidofosforibosyylitransferaasiin. Amidofosforibosyylitranferaasilla on eliöistä riippuen kaksi eri muotoa, joista toinen on rauta-rikkiproteiini ja sisältää rauta- ja sulfidi-ionien muodostaman klusterin. Tällainen on esimerkiksi ihmisen entsyymi. Esimerkiksi "Escherichia coli"-bakteerilla ei tätä klusteria ole. Entsyymi vaatii toimiakseen myös kaksiarvoisen metallikationin, joka useimmiten on magnesium-tai mangaani-ioni, mutta voi olla myös koboltti-ioni.


title: Amidofosforibosyylitransferaasi

text: Amidofosforibosyylitransferaasin katalysoiman reaktion ensimmäisessä vaiheessa glutamiini hydrolysoidaan ammoniakiksi ja glutamiinihapoksi. Fosforibosyylipyrofosfaatin sitoutuessa entsyymiin muodostuu hydrofobinen kanava, jota pitkin ammoniakki kulkeutuu fosforibosyylipyrofosfaatin sitoutumiskohdan läheisyyteen, jossa tapahtuu reaktio fosforibosyyliamiiniksi.


title: Amidofosforibosyylitransferaasi

text: Amidofosforibosyylitransferaasin inhibiittoreita ovat puriinisynteesin tuotteet muun muassa AMP-,GMP- ja IMP-molekyylit. Ne sitoutuvat aktiiviseen entsyymiin ja saavat sen muodostamaan entsymaattisesti inaktiivisen molekyylimassaltaan suuremman muodon. Inhibiitio on reversiibeli ja aktiivisuus palautuu fosforibosyylipyrofosfaatin sitoutuessa entsyymimolekyyliin.


title: Verner Malinen

text: Alexander Verner Theodor Malinen (sukunimi vuoteen 1906 "Malin", 28. helmikuuta 1863 Hämeenlinna – 11. heinäkuuta 1937 Tampere) oli suomalainen lyseon lehtori, valtiopäivämies ja suomentaja.


title: Verner Malinen

text: Malisen vanhemmat olivat filosofian maisteri, Hämeenlinnan yläalkeiskoulun konrehtori Matthias Malin (1822–1867) ja Sofia Eleonora von Platen. Hän pääsi ylioppilaaksi Hämeenlinnan normaalilyseosta 1881 ja valmistui Helsingin yliopistosta filosofian kandidaatiksi 1885 ja maisteriksi 1886.


title: Verner Malinen

text: Malinen toimi Oulun suomalaisen lyseon historian, maantieteen ja suomen kielen vt. lehtorina 1889–1890 ja vakinaisena lehtorina 1890–1891. Hän oli sitten Tampereen reaalilyseon historian, maantiedon ja suomen kielen lehtorina 1891–1926 sekä opettajana Tampereen kauppakoulussa 1891–1895 ja Tampereen tyttökoulussa 1896–1897. Hän oli myös säätyvaltiopäivillä pappissäädyn edustajana 1904–1905 ja 1905–1906. Malinen oli Tampereen kaupunginvaltuuston jäsenenä 1898–1909 ja 1914–1916.


title: Verner Malinen

text: Verner Malinen oli naimisissa 1892–1929 opettaja Nadja Lisitzinin (k. 1929) kanssa. Heidän tyttärensä Aune Malinen oli naimisissa vuodesta 1916 professori Alf Tudeerin kanssa.


title: Verner Malinen

text:
Nimellä "V. Malin":
Nimellä "Verner Malinen":


title: Samandağ

text: Samandağ (, "as-Sūwaydīyah") on kaupunki Hatayn Maakunnassa, Etelä-Turkissa, Orontesjoen suulla Välimeren rannikolla, lähellä Turkin ja Syyrian rajaa, 25 km Antakyan kaupungista. Pormestarina toimii Mithat Nehir (CHP).


title: Samandağ

text:
Samandağ tunnettiin aiemmin nimellä "Yukarı Alevışık", "Levşiye" ja "Süveydiye" ( "Svedia"). Se nimettiin virallisesti Samandağiksi vuonna 1948. Nimi tulee turkinkielisestä vuoren nimestä Seman Dağ eli Pyhän Simeonin vuori.
Samandağ sijaitsee lähellä antiikin Seleucia Pieriaa kaupunkia, jonka Seleukos I Nikator perusti vuonna 300 eaa. Seleucia Pieriasta tuli nopeasti merkittävä Välimeren satama hellenistisellä ajalla ja Rooman valtakunnan aikana.


title: Samandağ

text: Samandağ itsessään on pieni 35 000 ihmisen asuttama kaupunki lähellä Antakyaa. Paikallinen talous on riippuvainen kalastuksesta ja maataloudesta, ja erityisesti sitrushedelmistä.


title: Samandağ

text: Suurin osa kaupungin väestöstä on arabiaa puhuvia šiialaisia. Siellä on myös sunni-arabeja, turkmenialaisia ja kurdeja.


title: Samandağ

text: Poliittisesti Samandağ on perinteisesti kallistunut vasemmalle. Vuonna 2009 paikallisvaaleissa, Vapauden ja Solidaarisuuden Puolueen (ÖDP) ehdokas Mithat Nehir valittiin "ilçen" pormestariksi saaden 34.20% äänistä (CHP:n ehdokas sai 31.77% ja AKP:n ehdokas 14.07%). Hän oli siten ainoa voitokas ÖDP:n ehdokas koko tasavallassa.


title: Alfa Romeo Alfetta

text: Alfa Romeo Alfetta on Alfa Romeon vuosina 1972–1984 valmistama edustusluokan neliovinen sedan, joka korvasi edeltäneen 1750/2000-mallisarjan. Yhdysvalloissa autoa myytiin nimellä Alfa Romeo Sport Sedan. Samalle alustalle perustui myös urheilullinen kaksiovinen Alfetta GTV -malli. Alfettan korvaajaksi tuli Alfa Romeo 90.


title: Alfa Romeo Alfetta

text: Alfa Romeo Alfetta esiteltiin vuonna 1972. Vaihdelaatikko oli sijoitettu taakse optimaalisen painojakauman saavuttamiseksi. Takana oli De Dion -pyöräntuenta, edessä vääntösauvajousitus. Alfettan alkuperäinen moottori oli 1,8-litrainen ja tuotti 122 hevosvoimaa tehoa. Vuodenvaihteessa 1974–1975 esiteltiin myös 1,6-litrainen (109 hv) moottori, ja näissä malleissa oli 1,8-litraisesta poiketen vain yksi ajovalo kummallakin puolella. Yhdysvaltojen markkinoille esiteltiin samaan aikaan 2,0-litraisella ruiskutusmoottorilla varustettu malli.


title: Alfa Romeo Alfetta

text: Vuonna 1977 2,0-litrainen (122 hv) moottori saapui myös Euroopan markkinoille, kuitenkin kaasutinversiona. 2,0 litran moottorilla varustetut mallit saivat nimekseen Alfetta 2000, ja niiden ajovalot olivat kulmikkaat. Seuraavana vuonna 2,0-litrainen sai uuden nokka-akselin, ja teho nousi 130 hevosvoimaan. Vuoden 1979 uutuus oli 2,0-litrainen (82 hv) turbodiesel.


title: Alfa Romeo Alfetta

text: Heinäkuussa 1982 esiteltiin Alfetta-malliston huippumalliksi Quadrifoglio Oro, jossa oli polttoaineen suihkutusjärjestelmällä (sama kuin Yhdysvaltain markkinoilla) varustettu 2,0-litrainen (128 hv) moottori. Varusteluun kuului muun muassa ajotietokone ja sähkösäätöiset istuimet. Ajovaloja oli neljä, ja ne olivat aikaisemmasta 2,0-litraisesta mallista poiketen pyöreät.


title: Alfa Romeo Alfetta

text: Vuonna 1983 dieselvalikoima täydentyi 2,4-litraisella (95 hv) turbodieselillä.


title: Liikennepiiri

text: Liikennejakso, vuodesta 1963 liikennepiiri, oli Rautatiehallituksen liikenneosaston aluehallintoelin, joka hoiti tietyllä rataverkon osalla rautatieliikennettä. Hallinnollisesti liikennepiirin alempi paikallishierarkiataso oli asema.


title: Liikennepiiri

text: Liikennejaksot aloittivat toimintansa vuonna 1891, jolloin niitä oli seitsemän. Seuraavana vuonna aloitti toiminsa kahdeksas liikennejakso, Viipuri. Vuonna 1928 jaksot jaettiin uudestaan ja niiden määräksi tuli yhdeksän. Talvi- ja jatkosodan alueluovutuksissa osa Suomen rataverkosta jäi Neuvostoliiton puolelle, minkä seurauksena liikennejaksot jaettiin uudestaan vuonna 1945; tässä vaiheessa jaksoja oli kymmenen. 1950–1960-luvuilla määrä väheni jälleen seitsemään. Piirijärjestelmä lakkautettiin kokonaisuudessaan vuonna 1988.


title: Valtion ravitsemusneuvottelukunta

text: Valtion ravitsemusneuvottelukunta (VRN) on Suomen maa- ja metsätalousministeriön alainen asiantuntijaelin, jonka tehtävänä on virallisten ravitsemussuositusten antaminen sekä ravitsemuspolitiikan kehittäminen.


title: Valtion ravitsemusneuvottelukunta

text: Ravitsemusneuvottelukunnan tärkeimpiä tehtäviä ovat sen toiminnan alkuajoista lähtien olleet kouluruokailun kehittäminen, kansan ravitsemustiedon kohentaminen ja kansanravitsemuksen tutkiminen. Valtion ravitsemusneuvottelukunta on antanut koko väestölle tarkoitettuja ravitsemussuosituksia vuosina 1987, 1998, 2005 ja 2014. Ravitsemussuositukset on tarkoitettu käytettäviksi ruokapalveluiden suunnittelussa, elintarvikkeiden kehitystyössä, ravitsemusopetuksen aineistona sekä arvioitaessa eri väestöryhmien ruoankäyttöä ja ravintoaineiden saantia.


title: Valtion ravitsemusneuvottelukunta

text: Vuonna 1936 Valtioneuvosto perusti maatalousministeriön esityksestä Kansanravitsemuskomitean, jonka tehtävänä oli tutkia maan kansanravitsemuksen tilaa. Komiteaa johtivat kansanedustaja Oskari Reinikainen ja sotaväen ylilääkäri Väinö Lindén. Kansanravitsemuskomitea julkaisi vuonna 1940 komiteamietinnön suomalaisten ravitsemustilasta, joka kiinnitti huomiota erityisesti puutostautien torjumiseen.


title: Valtion ravitsemusneuvottelukunta

text: Kansanravitsemuskomitean työtä jatkoi Valtion ravitsemustoimikunta, jonka Valtioneuvosto perusti 1. huhtikuuta 1954 maatalousministeriön alaiseksi pysyväksi toimikunnaksi. Professori Artturi I. Virtanen oli yksi ravitsemustoimikunnan perustajista ja sen ensimmäinen puheenjohtaja. Vuonna 1970 toimikunnan nimeksi vaihdettiin Valtion ravitsemusneuvottelukunta.


title: Valtion ravitsemusneuvottelukunta

text: Neuvottelukunta nimitetään kolmeksi vuodeksi kerrallaan, ja se koostuu puheenjohtajasta ja 15 jäsenestä. Jäsenet ovat ravitsemuksen asiantuntijoita tai esimerkiksi kuluttajien, maatalouden ja joukkoruokailun edustajia.


title: Dickie Stanford

text: Dickie Stanford (s. 9. tammikuuta 1956) on brittiläinen Formula 1 -tallin Williams Heritagen toimitusjohtaja. Stanford aloitti uransa Williamsilla vuonna 1985 mekaanikkona, ja vuonna 1990 hänet ylennettiin tallin päämekaanikoksi. Vuonna 1995 Stanford siirtyi tiimin manageriksi, jossa toimi vuoteen 2006 saakka. Stanford palasi takaisin samaan tehtävään vuonna 2010. Vuonna 2014 Stanford nimettiin Williams Heritagen toimitusjohtajaksi.


title: Matti Kotila

text: Matti Miika Jaakonpoika Kotila (18. lokakuuta 1887 Toholampi – 20. joulukuuta 1953 Toholampi) oli suomalainen maanviljelijä ja Suomalaisen puolueen kansanedustaja. Kotilan vanhemmat olivat Jaakko Kotila ja Karoliina Jämsä. Kotilan vanhemmat kannattivat Suomalaista puoluetta, ja kotitilalla Pajamäessä järjestettiin Suomalaisen puolueen vaalitilaisuuksia.


title: Matti Kotila

text: Matti M. Kotila toimi Suomalaisen puolueen kansanedustajana 1916–1919 Vaasan pohjoisesta vaalipiiristä. Kotila toimi yhteistyössä Ernst Saaren ja Wilhelmi Malmivaaran kanssa edustaen kannanotoissaan Suomalaisen puolueen linjaa tiukempaa kantaa suhteessa itsenäisyyteen ja Venäjän-politiikkaan. Kotila kannatti laajaa äänioikeutta kunnallislakien valmistelussa.


title: Matti Kotila

text: Kotila otti joulukuussa eduskunnassa voimakkaasti kantaa Turun mellakoihin ja vaati tekijöitä vastuuseen. Kotila siirtyi Suomen sisällissodan alussa Vaasaan ja toimi siellä Vaasaan kokoontuneiden kansanedustajien kanssa.


title: Matti Kotila

text: Kotila vastusti ankarasti Suomen kuningaskuntahanketta. Hän oli perustamassa Tasavaltalaisten liittoa ja toimi sen johtokunnassa.


title: Matti Kotila

text: Kotila äänesti ratkaisevassa äänestyksessä puolueen kannan vastaisesti Jaakko Loukon kanssa vastustaen kuninkaanvaalin toteuttamista. Puoluekentän muututtua joulukuussa 1918 Jaakko Loukko ja Matti Miika Kotila liittyivät Maalaisliittoon, kun muut Suomalaisen puolueen kansanedustajat liittyivät Kansalliseen kokoomukseen. Keväällä Kotila ei enää asettunut ehdokkaaksi vaan suoritti elämäntyönsä kunnallismiehenä. Hän toimi Toholammin kunnallislautakunnan puheenjohtajana 1919–1945 ja useita vuosia sivutoimisena kunnansihteerinä.


title: Matti Kotila

text: Kotila oli naimisissa Naima Elina Parhialan kanssa (k. 1923), ja jäätyään leskeksi hän meni uusiin naimisiin 1929 Hilja Maria Koskelan kanssa (k. 1968).


title: Jessie Magdaleno

text: Jessie Magdaleno (s. 8. marraskuuta 1991 Las Vegas, Nevada) on yhdysvaltalainen ammattinyrkkeilijä ja hallitseva ylemmän kääpiösarjan WBO-liiton maailmanmestari.


title: Jessie Magdaleno

text: Amatööriurallaan Magdaleno otteli 136 ottelua joista voitti 120.


title: Jessie Magdaleno

text: Jesus liittyi Bob Arumin Top Rank nyrkkeilytalliin 5. lokakuuta 2010.


title: Jessie Magdaleno

text: Uran alkuvuodet Magdaleno otteli tuntemattomia nyrkkeilijöitä vastaan. Vuonna 2016 Magdaleno kohosi WBO-liiton tunnustamaksi mestariksi voittamalla Nonito Donairen kaikin tuomariäänin kaksitoistaeräisessä ottelussa.


title: Circle Line (MRT)

text: Circle Line on Singaporen Mass Rapid Transit -metrojärjestelmän linja. Se avattiin liikenteelle 28. toukokuuta 2009. 35,5 kilometrin pituisella linjalla on 30 asemaa. Kokonaan maan alla kulkeva linja on täysin automatisoitu.


title: Circle Line (MRT)

text: Circle Line on MRT:n linjoista toiseksi uusin. North East Linen tavoin sen rakentamista ehdotettiin jo 1990-luvulla, jolloin siitä käytettiin nimeä Marina Line. Linjan ensimmäinen osuus avattiin kuitenkin vasta 28. toukokuuta 2009.


title: With Confidence

text: With Confidence on australialainen pop-punkyhtye. Yhtye perustettiin vuonna 2012. Yhtye julkaisi debyyttikappaleensa vuonna 2013, ja ensimmäisen EP:nsä myöhemmin samana vuonna. Alkuvuodesta 2015 yhtye julkaisi toisen EP:nsä. Vuotta myöhemmin yhtye teki levytyssopimuksen Hopeless Recordsin kanssa. Debyyttialbumi "Better Weather" julkaistiin kesäkuussa 2016.


title: Ursus – sankareista suurin

text: Ursus – sankareista suurin (, ”Ursus tulen maassa”) on vuonna 1963 valmistunut italialainen seikkailuelokuva. Tyylilajiltaan peplumia edustavan elokuvan on ohjannut Giorgio C. Simonelli. Sen sankaria Ursusta esittää yhdysvaltalainen Ed Fury.


title: Ursus – sankareista suurin

text: Kuningas Lotar tavoittelee Ursuksen puolustamaa naapurimaata neuvonantajansa Amilcaren ja veljentyttärensä Milan johdattelemana. He syyttävät Ursusta prinsessa Dianan kaappaamisesta ja lähettävät miehensä tappamaan sankarin. Maanjäristys hautaa Ursuksen ja Diana katoaa. Amilcare murhaa Lotarin ja nousee Milan kanssa valtaistuimelle. Kruunajaisten juhlistamiseksi järjestetään turnajaiset, joihin Ursus saapuu voittaen vallananastajan käskyläiset. Amilcare kaappaa Dianan ja vangitsee Ursuksen, mutta kansa nousee kapinaan ja vapauttaa sankarin. Mila ja Amilcare saavat ansionsa mukaan, ja Diana nousee valtaistuimelle.


title: Ursus – sankareista suurin

text: Elokuva on kuvattu Dyaliscope-laajakangastekniikalla Eastmancolor-väreissä Elioksen studiolla Roomassa. Ulkokuvissa nähdään Grotte Di Salonen luolat, Monte Gelaton vesiputoukset, Tolfan laakso ja Tor Caldaran maisemat sekä muualta lainattuja otoksia tulivuorenpurkauksista. Kertoman mukaan suuren osan elokuvasta on ohjannut apuohjaajana toiminut Nick Nostro.


title: Ursus – sankareista suurin

text: "Ursus – sankareista suurin" on Ed Furyn kolmas Ursus-seikkailu ja viimeinen peplum-elokuva. Sen lapsellista ja epäjohdonmukaista juonta sekä vaatimattomia näyttelijäsuorituksia, ohjausta ja erikoistehosteita kompensoivat elokuvan synkkä ilmapiiri, groteski lavastus, Carlo Savinan musiikki ja sankarin lähes yli-inhimilliset voimainkoetukset. Henkilöhahmona Ursus ei juurikaan poikkea Herkuleen ja Macisten kaltaisista peplum-sankareista.


title: Grindometri

text: Grindometri on laite, jota käytetään mittaamaan hiukkaskokoa suspensiosta, jollaisia ovat esimerkiksi maalit ja painoteollisuudessa käytettävät painovärit. Grindometri koostuu teräslaatasta, johon on koneistettu syvyydeltään muuttuva kanava. Kanavan syvyys on toisessa päässä tarvittavan etäisyyden pinnan tason alapuolella ja madaltuu toista päätä lähestyttäessä saavuttaen lopulta laatan pinnan. Uran syvyydelle on merkitty mitta-asteikko uran viereen tai laatan sivuun. Testattava suspensio kaadetaan uran syvään päähän ja kaavitaan kohti matalaa päätä metallisella kaapimella. Siinä vaiheessa, kun uran syvyys on yhtä suuri kuin suurimmat hiukkaset suspensiossa, epäsäännöllisyydet kuten pigmenttipartikkelit painovärinäytteessä tarttuvat kaapimen mukaan ja tulevat näkyviin.


title: Grindometri

text: Menetelmän etuna on, että pienellä näytekoolla saadaan nopeasti yleiskuva näytteen partikkelikokojakaumasta, mikä mahdollistaa tuotantoprosessien seuraamisen reaaliajassa.


title: Grindometri

text: Seuraavat standardit ovat olennaisia grindometrin käytön yhteydessä: ASTM D 1210, ASTM D-1316, JIS K 5600-2-5, ISO 1524, DIN EN 21524, BS 3900-C6


title: Kaikki noidat linnassa

text: Kaikki noidat linnassa - Koko tuotanto 1985-1997 on Noitalinna huraa! -yhtyeen kokoelmalevy, joka sisältää kaiken yhtyeen vuosina 1985-1997 julkaistun musiikin sekä muutamia aiemmin julkaisemattomia raitoja.


title: Riivatut (vuoden 1988 elokuva)

text: Riivatut () on vuonna 1988 ensi-iltansa saanut Andrzej Wajdan ohjaama ranskalainen draamaelokuva, jonka pääosia näyttelevät Isabelle Huppert, Jutta Lampe ja Philippine Leroy-Beaulieu.


title: Riivatut (vuoden 1988 elokuva)

text: "Riivatut" perustuu Fjodor Dostojevskin romaaniin "Riivaajat" (Бесы; "Besy", 1872), jonka pohjalta Andrzej Wajda, Jean-Claude Carrière, Agnieszka Holland ja Edward Żebrowski sovittivat elokuvan käsikirjoituksen. Elokuvan tuottajana oli Margaret Ménégoz. Elokuva kilpaili vuoden 1988 Berliinin elokuvajuhlien pääkilpailussa, jossa Andrzej Wajda oli ehdokkaana parhaan elokuvan Kultaisen karhun saajaksi.


title: Riivatut (vuoden 1988 elokuva)

text:
"Riivatut" alkaa vuodesta 1870 ja sijoittuu Venäjälle. Elokuva kertoo joukosta nuoria vallankumouksellisia, jotka haluavat tuhota yhteiskuntajärjestelmän väkivallalla. He uskovat, että tämä on ainoa keino uudistaa vanhaa venäläistä yhteiskuntaa.
"Riivattujen" kuvaukset alkoivat 3. maaliskuuta 1987, ja se kuvattiin Varsovassa, Puolassa. Elokuvan tuotantoyhtiöinä olivat Gaumont, Films A2 ja Les Films du Losange. Tuotantoa oli tukemassa myös CNC-virasto.


title: Riivatut (vuoden 1988 elokuva)

text: "Riivatut" sai ensi-iltansa Berliinin elokuvajuhlilla helmikuussa 1988. Elokuva sai ensi-iltansa Ranskassa 24. helmikuuta 1988 ja oli Gaumontin teatterilevittämä. Elokuva keräsi Ranskassa teatterikierroksensa aikana 76 668 katsojaa.


title: Riivatut (vuoden 1988 elokuva)

text: "Riivatut" julkaistiin Ranskassa DVD:lle 9. joulukuuta 2010 ja blu-raylle 5. marraskuuta 2014.


title: Dorotea Brandenburgilainen

text: Dorothea, Ruotsin kuningatar Dorotea Brandenburgilainen (n. 1430 – 10. marraskuuta 1495) oli kahteen otteeseen Pohjolan unionivaltion kuningatar. Hän oli Tanskan kuningatar vuosina 1445–1448 ja 1449–1481, Norjan kuningatar vuosina 1445–1448 ja 1450–1481 sekä Ruotsin kuningatar vuosina 1445–1448 ja 1457–1464.


title: Dorotea Brandenburgilainen

text: Dorotea Brandenburgilainen oli Hohenzollern-Nürnbergin rajakreivi Johann Brandenburgilaisen (1406–1464) ja Barbara Saksilaisen (n. 1405–1465) tytär. Hänen syntymänsä aikaan Hohenzollern-suku oli juuri aloittanut valtakautensa Brandenburgissa. Dorotean isä oli suvun ensimmäisen vaaliruhtinaan Fredrik I:n vanhin poika, mutta vaaliruhtinaaksi nousivat kuitenkin vuorollaan hänen kaksi nuorempaa veljeään. Tätä taustaa vasten voi selittyä Dorotean maine. Kuningatar Dorotea Brandenburgilaiseen on suhtauduttu hyvin kielteisesti, koska hänen on katsottu ajaneen ensisijaisesti omia etujaan valtakausiensa aikana.


title: Dorotea Brandenburgilainen

text: 15-vuotias Dorotea avioitui unionikuningas Kristoffer Baijerilaisen (1416–1448) kanssa 10. syyskuuta 1445. Yli viikon kestäneet juhlallisuudet olivat suurimpia keskiaikaisia tapahtumia Pohjolassa ja ne huipentuivat 14. syyskuuta Dorotean kruunaamiseen unionin kuningattareksi Kööpenhaminan "Vor Frue Kirke -kirkossa".{[Lähde}}


title: Dorotea Brandenburgilainen

text: Vastavihitty kuningatar sai huomenlahjaksi laajoja alueita kaikista Pohjolan valtioista. Tanskasta hän sai Roskilden, Ringstedin sekä Haraldsborgin ja Skioldenæsin linnat. Norjasta hän sai Jämtlandin ja Ruotsista Örebron linnan sekä Närken ja Värmlannin maakunnat. Seuraavana vuonna hän sai vielä Noraskogin vuorikunnan. Kristoffer varmisti Dorotealle suuren leskeneläkkeen. Mikäli Dorotea haluaisi muuttaa Pohjolasta Kristofferin kuoltua, hän voisi lunastaa 45 000 Reinin guldenia, joista kukin Pohjoismaa maksaisi kolmanneksen.


title: Dorotea Brandenburgilainen

text: Kristoffer Baijerilainen kuoli pian, vain kolmen vuoden avioliiton jälkeen. Dorotea oli 18-vuotias ja lapseton. Pohjoismaisilla valtaneuvostoilla oli käsissään kahtalainen ongelma: Miten kustantaa kallis leskeneläke, ja mistä löytää seuraava hallitsija? Kristoffer Baijerilaisella ei ollut myöskään yhtään lähisukulaista Kalmarin unionin kuninkuuden perijäksi. Valtatyhjiössä Dorotea onnistui säilyttämään omaisuutensa ja kuningattaren asemansa Tanskassa, mutta Ruotsissa ja pian myös Norjassa valtaan noussut Kaarle Knuutinpoika Bonde alkoi vallata hänen alueitaan.


title: Dorotea Brandenburgilainen

text: Tanskassa etsittiin naimatonta kruununperijää, sillä jos Dorotea vihittäisiin, hänen leskeneläkettään ei tarvitsisi maksaa. Sillä aikaa Dorotea toimi väliaikaisena hallitsijana. Uudeksi kuninkaaksi ja Dorotean puolisoksi valittiin Oldenburgin kreivi Kristian I (1426–1481). Heidät vihittiin 26. lokakuuta 1449 ja kruunattiin kaksi päivää myöhemmin. Dorotea toimi aktiivisesti miehensä rinnalla hänen pyrkiessään voittamaan takaisin Ruotsin ja Norjan kuninkuuden. Norjassa päästiin juhlimaan heidän kruunajaisiaan jo 1450, mutta Ruotsi piti vielä kiinni omasta hallitsijastaan.


title: Dorotea Brandenburgilainen

text: Riita unionin kuninkuudesta johti vuonna 1451 Tanskan ja Ruotsin väliseen sotaan. Tuhoisa sota nosti myös ruotsalaiset vastustamaan Kaarle-kuningasta, joka joutui lopulta pakenemaan Danzigiin, ja Kristian kutsuttiin Ruotsin kuninkaaksi. Kuninkaanvaali pidettiin vuonna 1457 ensin Turussa ja myöhemmin Tukholmassa. Kristian valittiin Ruotsin kuninkaaksi 28. kesäkuuta 1457 Uppsalan lähellä Moran kivillä. Kuningasparin poika Hannu tunnustettiin vuonna 1458 kruununperijäksi Ruotsissakin, kuten oli tunnustettu jo 1455 Tanskassa ja Norjassa.


title: Dorotea Brandenburgilainen

text: Vuonna 1463 Kristian riitaantui hänet valtaan nostaneen arkkipiispa Jöns Pentinpoika Oxenstiernan kanssa veroista ja joutui pakenemaan Ruotsista. Dorotea menetti hallinnan läänityksiinsä Ruotsissa, ja suuren osan elämästään hän tavoitteli niitä takaisin. Hän yritti useita kertoja vaatia niitä takaisin myös Ruotsin ja Tanskan välisissä rauhanneuvotteluissa kesäkuussa 1464.


title: Dorotea Brandenburgilainen

text: Ruotsi pyrki eroon Kalmarin unionista Sten Sturen johdolla. Kristian hävisi Sten Sturelle Brunkebergin taistelussa vuonna 1471 ja menetti pysyvästi mahdollisuutensa Ruotsin kruunuun. Dorotea oli jo vuonna 1455 hakenut paavin tukea Ruotsin läänitystensä palauttamiseksi. Hän matkusti Roomaan pyhiinvaellusmatkalle 1474–1475 ja onnistui saamaan paavi Sixtus IV antamaan bullan Sten Sture vanhemmalle. Samalla matkalla hän myös sai paavin lupauksen Kööpenhaminan yliopiston perustamiseksi.


title: Dorotea Brandenburgilainen

text: Dorotea jäi toisen kerran leskeksi 21. toukokuuta 1481. Hänestä oli tullut panttausten kautta Schleswig-Holsteinin valtionhoitaja, ja hän teki nuoremmasta pojastaan Fredrikistä Schleswig-Holsteinin herttuan. Hänen vanhempi poikansa Hannu nousi 1483 Tanskan ja Norjan kuninkaaksi, ja hänet kruunattiin myös Ruotsin kuninkaaksi vuonna 1497.


title: Dorotea Brandenburgilainen

text: Vuonna 1488 Dorotea matkusti jälleen Roomaan paavi Innocentius VIII:n luokse. Vatikaanissa asioimisen lisäksi hän vieraili siskonsa Mantovan rajakreivittären Barbaran luona. Yhteydenotosta paaviin oli vähällä seurata, että Dorotea olisi onnistunt saamaan Sten Sturen ja hänen mukanaan koko Ruotsin julistetuksi pannaan ja interdiktiin. Hän ei kuitenkaan saanut omistuksiaan takaisin, vaikka hän vaati niitä kaksikymmentä vuotta paavin oikeusistuimessa.


title: Dorotea Brandenburgilainen

text: Dorotea eli viimeiset vuotensa Kalundborgin linnassa ja kuoli 25. marraskuuta 1495. Hänet on haudattu toisen miehensä viereen Roskilden katedraaliin.


title: Dorotea Brandenburgilainen

text: Vanhemmat olivat Hohenzollern-Nürnbergin rajakreivi Johann Brandenburgilainen (1406–1464) ja Barbara Saksilainen (n. 1405–1465), Saksin vaaliruhtinaan Rudolf III:n ja Barbara Legnica Piastin tytär. Hänen ensimmäinen puolisonsa 1445–1448 oli Tanskan, Norjan ja Ruotsin kuningas Kristoffer Baijerilainen (1416–1448), jonka vanhemmat olivat Pfalz-Neumarktin herttua Johann ja Pommern-Stolpin herttuan Vartislav VII:n tytär Katariina Pommerilainen. Toinen puoliso oli 1449–1481 Tanskan, Norjan ja Ruotsin kuningas Kristian I Oldenburgilainen (1426–1481), jonka vanhemmat olivat Oldenburgin ja Delmenhorstin kreivi Dietrich sekä Holsteinin kreivin ja Schleswigin herttuan Gerhard VI:n tytär Heilwig. Hänen sai toisesta liitosta lapset Hans (1455–1513), Tanskan, Norjan ja Ruotsin kuningas Hannu I; Margrethe (1456–1487), Tanskan prinsessa, Skotlannin kuningatar Margaret Tanskalainen, puoliso Skotlannin kuningas Jaakko III; Frederik (1471–1533), Tanskan ja Norjan kuningas Fredrik I. Hänen sisaruksensa olivat Mantovan markiisitar Barbara Brandenburgilainen (1422–1481) ja Pommerin herttuatar Elisabet Brandenburgilainen (1425–1465).


title: T2 Trainspotting

text: T2 Trainspotting on Danny Boylen ohjaama brittiläinen draama/komediaelokuva, joka sai ensi-iltansa 27. tammikuuta 2017. Elokuva on jatko-osa vuoden 1996 elokuvalle "Trainspotting", ja se perustuu kirjailija Irvine Welshin teoksissaan "Trainspotting" ja sen jatko-osassa "Porno" luomiin hahmoihin.


title: T2 Trainspotting

text: Elokuvassa Mark Renton palaa kaksikymmentä vuotta alkuperäisen elokuvan tapahtumien jälkeen takaisin Edinburghiin, jossa hän kohtaa vanhat ystävänsä ja vihollisensa Spudin, Sick Boyn ja Begbien.


title: Freeform (televisiokanava)

text: Freeform on yhdysvaltalainen televisiokanava, jonka omistaa The Walt Disney Companyyn kuuluva Disney–ABC Television Group. Kanavan aiempia nimiä ovat muun muassa The Family Channel, Fox Family ja ABC Family; Freeform-nimi lanseerattiin vuonna 2016.


title: Freeform (televisiokanava)

text: Kanava sai alkunsa vuonna 1977, jolloin televisioevankelista Pat Robertsonin Christian Broadcasting Network perusti CBN Satellite Servicen levittääkseen materiaaliaan kaapelitalouksiin. Vuonna 1981 kanava nimettiin CBN Cable Networkiksi ja sille alettiin tuottaa myös omaa materiaalia, kuten saippuasarjaa "Another Life". Vuosina 1988−1989 seurasivat nimenvaihdokset CBN Family Channeliksi ja The Family Channeliksi.


title: Freeform (televisiokanava)

text: 1980-luvun aikana kanavan tilaajamäärä noin viisinkertaistui, ja kasvavan tuoton myötä CBN:n täytyi vuonna 1990 luopua kanavan omistuksesta noudattaakseen IRS:n asettamia rajoituksia voittoa tavoittelemattomille järjestöille. Kanavan omistajaksi perustettiin International Family Entertainment -yhtiö. Vuonna 1997 News Corpin ja Saban Entertainmentin omistama Fox Kids Worldwide osti International Family Entertainmentin 1,9 miljardilla dollarilla.


title: Freeform (televisiokanava)

text: Fox Family Channelin katsojaluvut eivät kehittyneet toivotulla tavalla, ja kanava myytiin Disneylle vuonna 2001. Aiempien omistajanvaihdosten tapaan kauppaehtoihin kuului, että kanava jatkaisi Robertsonin päivittäisen konservatiivis-kristillisen talk show’n "The 700 Clubin" esittämistä. Disneyn alaisuudessa kanava sai nimen ABC Family. Vuodesta 2006 alkaen se alkoi kehittää ohjelmistoaan uskaliaampaan ja enemmän nuorisolle kohdennettuun suuntaan.


title: Freeform (televisiokanava)

text: Syksyllä 2015 julkistettiin päätös ABC Familyn uudelleennimeämisestä Freeformiksi, jotta kanava vetoaisi paremmin tavoittelemaansa 14−34-vuotiaiden katsojaryhmään. Uusi nimi otettiin käyttöön 12. tammikuuta 2016.


title: Aria Airin lento 1525

text: Aria Airin lento 1525 oli Aria Airin reittilento Teheranista Mašhadiin. 24. heinäkuuta 2009 sen laskukiito meni pitkäksi. Lennolla käytetty Iljušin Il-62M törmäsi muuriin kiitotien loputtua kesken, jolloin 11 miehistön jäsentä ja viisi matkustajaa eli 16 koneessa olleista 173 ihmisestä kuoli.


title: Aria Airin lento 1525

text: Lento lähestyi Mašhadia liian kovalla nopeudella, ja sen pyörät koskettivat maata vasta kilometrin päässä kiitotien alusta. Lentoinsinööri käytti suihkujarruja koneen hidastamiseen sen ollessa vielä ilmassa ja sulki ne juuri ennen laskeutumista. Kun hän laskeutumisen jälkeen yritti taas käyttää suihkujarruja, ei hän huomannut niiden olevan suljettuina, ja käänsi sen sijaan moottorit 1 ja 4 täydelle teholle. Kun miehistö huomasi, ettei kone hidastu, lentoinsinööri sammutti moottorit 2 ja 3 ja hätäjarrutus aloitettiin. Siitä huolimatta koneella oli nopeutta vielä 200 kilometriä tunnissa, kun kiitotie loppui kesken. Sen nokkateline katkesi ja vasemmanpuoleinen pääteline ajautui ojaan, jolloin kone kääntyi vasemmalle ja törmäsi seinään. Törmäys murskasi koneen keulan matkustamon kuudenteen penkkiriviin asti.


title: Aria Airin lento 1525

text: Onnettomuuden pääsyyksi todettiin miehistön jäsenten heikko kommunikointi ja yhteistyö.


title: Libanoninristi

text: Libanoninristi (The Lebanese Forces Cross; Salib al-Muqawama; Resistance Cross) otettiin käyttöön Libanonin kristillisen armeijan piirissä sisällisodan (1975–1990) aikaan vuonna 1984, mutta kyseinen tunnus ei ole ollut yleisessä käytössä vuoden 1990 jälkeen, kun Libanonin rintama -puolue lakkautettiin.


title: Giorgio Simonelli

text: Giorgio Candido Simonelli (23. marraskuuta 1901 Rooma – 3. lokakuuta 1966 Rooma) oli italialainen elokuvaohjaaja, käsikirjoittaja ja leikkaaja. Hänet tunnetaan varsinkin koomikkopari Franco & Ciccion ohjaajana.


title: Giorgio Simonelli

text: Ekonomistiksi valmistunut Simonelli työskenteli aluksi toimittajana ja elokuvakriitikkona. Vuonna 1928 hän toimi ensimmäisen kerran apuohjaajana ja vuonna 1930 hän oli yksi Italian ensimmäisen äänielokuvan, Gennaro Righellin "La canzone dell’amoren" käsikirjoittajista. Vuodesta 1934 lähtien Simonelli työskenteli etupäässä leikkaajana ja vuodesta 1940 komediaelokuvien ohjaajana. Hän työskenteli muun muassa Totòn, Eduardo ja Peppino De Filippon, Alberto Sordin ja Aldo Fabrizin kanssa ja päätti uransa sarjalla koomikkoparin Franco Franchin ja Ciccio Ingrassian elokuvia.


title: Asko Kilpinen

text: Asko Olavi Kilpinen (s. 6. syyskuuta 1938 Ruokolahti) on suomalainen prikaatikenraali, joka toimi muun muassa Hangon Rannikkopatteriston ja Suomenlinnan rannikkorykmentin komentajana.


title: Asko Kilpinen

text: Kilpinen syntyi metallimies Hugo Kilpisen (kaatui vuonna 1940) ja Elli Naukkarisen perheeseen. Hänen puolisonsa vuodesta 1962 on Oili Tonttila.


title: Asko Kilpinen

text: Kilpinen tuli ylioppilaaksi Tehtaanpuiston yhteiskoulusta 1958, Sotakorkeakoulusta hän valmistui 1975. Kilpinen toimi opetusupseerina Kotkan rannikkopatteristossa 1962, opetusupseerina ja ja linnakkeen päällikkönä Russarössä vuodesta 1962 ja Örössä vuodesta 1965. Hangon Rannikkopatteriston toimistopäällikkö hän oli vuodesta 1968 ja Rannikkotykistökoulun opettaja vuodesta 1975. Kilpinen toimi Pääesikunnassa toimistoesiupseerina vuodesta 1976 ja patteriston komentajana Suomenlinnan rannikkotykistörykmentissä vuodesta 1979 sekä sitten uudestaan Pääesikunnassa, toimistopäällikkönä vuodesta 1981. Hangon Rannikkopatteriston komentaja hän oli vuodesta 1984, Sotakorkeakoulun linjajohtaja vuodesta 1986, Suomenlinnan rannikkorykmentin komentaja vuodesta 1987, sotilasasiamies Prahassa ja Bonnissa vuodesta 1991 sekä Vaasan sotilasläänin komentaja vuodesta 1995, ennen eroamistaan vakinaisesta palveluksesta 1998.


title: Asko Kilpinen

text: Kilpinen ylennettiin vänrikiksi 1960, luutnantiksi 1962, yliluutnantiksi 1965, kapteeniksi 1968, majuriksi 1975, everstiluutnantiksi 1981, everstiksi 1987 ja prikaatikenraaliksi 1996.


title: Jussi Halme (jääpalloilija)

text: Toivo Juhani "Jussi" Halme (s. 1. joulukuuta 1924, Lappeenranta ) oli suomalainen jääpalloilija, jonka pelaajaura ajoittui 1940-lopulta 1950-luvun lopulle.


title: Heikki Kääriäinen (kirjallinen johtaja)

text: Heikki Kääriäinen (25. lokakuuta 1928 Hamina – 29. lokakuuta 2016) oli suomalainen kustannusjohtaja ja päätoimittaja.


title: Heikki Kääriäinen (kirjallinen johtaja)

text: Sosialidemokraatteihin kuulunut Kääriäinen oli Ylioppilaslehden päätoimittajana 1956–1959 kunnes hänet erotettiin liian vapaamielisenä ja ”kekkoslaisena”. Kääriäinen siirtyi sitten kustannusosakeyhtiö Tammen palvelukseen ja toimi ensin mainospäällikkönä, vuodesta 1965 tietokirjaosaston päällikkönä ja viimeksi kirjallisen osaston päällikkönä. Hän suunnitteli ja toimitti muun muassa Tammen Huutomerkki-sarjaa joka alkoi ilmestyä 1968. Kääriäinen jäi eläkkeelle 1991. Eläkkeellä ollessaan Kääriäinen asui Kuopiossa.


title: DEL-kausi 2015–2016

text: DEL-kausi 2015–2016 oli Saksan jääkiekon pääsarjan DEL-liigan 22. kausi. Hallitsevana mestarina kauteen lähti Adler Mannheim.


title: DEL-kausi 2015–2016

text: Joukkueet pelasivat runkosarjan aikana 52 ottelua. Runkosarjan kuusi parasta eteni suoraan puolivälieriin, sijoilla 7–10 jääneet pääsivät pudotuspelien ensimmäiselle kierrokselle. Runkosarjan voitti EHC München ja sen paras pistemies oli saksalainen Patrick Reimer, joka edusti Thomas Sabo Ice Tigersia.


title: DEL-kausi 2015–2016

text: Välieristä loppuotteluun etenivät runkosarjan voittanut München ja runkosarjan neljäs, Grizzlys Wolfsburg. Mestaruuden voitti lopulta München voitoin 4–0. Mestaruus oli vuonna 1998 perustetulle seuralle sarjan historian ensimmäinen. München oli pelannut DEL:ssä kaudesta 2010–2011.


title: Pahan maailman oireyhtymä

text: Pahan maailman oireyhtymä on George Gerbnerin käsite kuvaamaan ilmiötä, jossa massamedian väkivaltaan liittyvä sisältö saa katsojat uskomaan maailman olevan vaarallisempi kuin se todellisuudessa onkaan. Julma maailma -syndrooma on yksi tärkeimmistä kultivaatiomallin johtopäätöksistä. Gerbner edelläkävijänä tutki television kielteisiä vaikutuksia yhteiskuntaan ja väitti, että ihmiset jotka katselevat televisiota ovat taipuvaisia ajattelemaan, että maailma on pelottava ja tyly paikka. On osoitettu suora yhteys television katselumäärän ja maailmaan kohdistuvan pelon määrän välillä, vaikkakin saattaa toisaalta olla, että maailmaa pelkäävät ihmiset saattavat todennäköisemmin vetäytyä maailmasta ja puolestaan viettää enemmän aikaa sisätiloissa, harrastaen yksinäistä toimintaa, kuten television katselua.


title: Pahan maailman oireyhtymä

text: Mielipiteillä, käsityksillä ja asenteilla, joita katsojat muodostavat television ääressä on suora vaikutus siihen, kuinka he kokevat todellisen maailman. He heijastelevat ja viittaavat yleisimpiin käsityksiin sekä toistuviin viesteihin, joiden ajattelevat vaikuttavan todelliseen elämäänsä. Gerbner on sanonut: "Se, joka kertoo tarinat kulttuurista, todella hallitsee ihmisen käyttäytymistä. Aiemmin tämä taho oli vanhemmat, koulu, kirkko ja yhteisö. Nyt taho on kourallinen monikansallisia finanssiryhmittymiä, joilla ei ole mitään sanottavaa, mutta sen sijaan heillä on paljon mitä myydä."


title: Pahan maailman oireyhtymä

text: Gerbner väittää, että oireyhtymän leviäminen on voimistunut ajan kuluessa. Hän kuvailee, miten uudet teknologiat, kuten videot, DVD, ja kaapeli eivät ole ristiriidassa kultivaatioteorian kanssa, vaan todellisuudessa mahdollistavat täydellisemmän pääsyn viesteihin ja toistuvien viestien leviämisen, vaikkakin laajempi pääsy Internetiin saattaa toimia vastavaikuttimena. 1930-luvulla behavioristiset mallit, Payne Fund Tutkimukset, osoittivat että massamedian vaikutus käyttäytymiseemme on huomattava. Mallia kutsutaan myös Taikaluoti- eli lääkeruiskumalliksi: ihmisiin ruiskutetaan massamedian luomia sopivia viestejä ja ideoita.


title: Loistokaveri

text: Loistokaveri... ("Say Anything...") on Cameron Crowen käsikirjoittama ja ohjaama yhdysvaltalainen romanttinen draamakomedia vuodelta 1989. Crowen esikoisohjauksen pääosia, erilaisista taustoista tulevia teinirakastavaisia esittävät John Cusack ja Ione Skye. Elokuvasta muodostui Cusackin läpimurtorooli, jonka ansiosta hänestä tuli Yhdysvalloissa yksi aikansa teini-idoleista.


title: Loistokaveri

text: High schoolista juuri valmistunut, yksinhuoltajasiskonsa kanssa asuva Lloyd Dobler (Cusack) harrastaa potkunyrkkeilyä ja on rakastunut koulunsa priimukseen Dianeen (Skye), joka on lähdössä stipendiaatiksi Englantiin. Lloyd yrittää voittaa tytön sydämen huolimatta tämän suojelevasta yksinhuoltajaisästä (Mahoney), eronneesta vanhainkodin johtajasta. Asiat mutkistuvat, kun Dianen isä joutuu vankilaan talousrikoksista ja tytär menettää luottamuksensa isäänsä. Lopulta Lloyd ja ja lentopelkoinen Diane lähtevät yhdessä Englantiin.


title: Loistokaveri

text: "The New York Timesin" kriitikot valitsivat "Loistokaverin" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Gaspard-Gustave Coriolis

text: Gaspard-Gustave Coriolis (21. toukokuuta 1792 – 19. syyskuuta 1843) oli ranskalainen matemaatikko, insinööri ja fyysikko. Coriolis-ilmiö on saanut nimensä Corioliksen mukaan.


title: Gaspard-Gustave Coriolis

text: Coriolis oli professori École Polytechniquessa 1816–1838. Hän otti käyttöön sanat "työ" ja "kineettinen energia" niiden nykyisessä luonnontieteellisessä merkityksessä kirjassaan "Du calcul de l’effet des machines" (1829).


title: Gaspard-Gustave Coriolis

text: Coriolis-ilmiö on esitelty Corioliksen artikkelissa "Sur les équations du mouvement relatif des systèmes de corps" (1835).


title: Oberaarsee

text: Oberaarsee on tekojärvi Keski-Sveitsissä, Guttannenin kunnassa, Bernin Alpeilla. Järven pinnankorkeus on korkeimmillaan 2 303 metriä mpy. Järvi on Aarejoen lähtöjärviä.


title: Oberaarsee

text: Tekojärvellä on kaksi tarkoitusta. Siihen kerätään yläpuolisen Oberaargletscherin lähivuorten sulamisvedet kesän ja syksyn aikana. Toisaalta sitä käytetään ylimpänä patoaltaana Kraftwerke Oberhasli AG:n (KWO) voimalaitosten sähköntuotannossa ja vedenvarastoinnissa Oberaarseen ja Grimselseen välillä.


title: Le Havren raitiotieliikenne

text: Le Havren raitiotieliikenne on raitiotiejärjestelmä, jota käytetään Le Havren alueella.


title: Le Havren raitiotieliikenne

text: Kaupungin raitiotieliikenne alkoi vuonna 1874 hevosraitiotiellä ja 1900-luvulla rataverkko sähköistettiin. Toinen maailmansota vaurioitti raitiotielinjoja merkittävästi, minkä myötä toiminta lopetettiin vuonna 1951 ja raitiotie korvattiin johdinautoilla.


title: Le Havren raitiotieliikenne

text: 2000-luvun alussa raitiotie nousi jälleen ajankohtaiseksi ja kaupunki käynnisti kyselyn uuden liikennöintimuodon rakentamisesta kaupunkiin. Kaupungissa päädyttiinkin rakentamaan raitiotie ja rakennustyöt aloittiin vuonna 2010. Y-kirjaimen muotoisella raitiotielinjastolla yhdistettiin kaupungin suurimmat asukaskeskittymät sekä liikennöintipaikat.


title: Le Havren raitiotieliikenne

text: Raitiotie valmistui loppuvuodesta 2012 ja sen kustannukset olivat 395 miljoonaa euroa. Raitiotien laajennusta Le Havren päärautatieasemalta Stade Océanelle on suunniteltu.


title: Gelmersee

text: Gelmersee on tekojärvi Keski-Sveitsissä, Guttannenin kunnassa, Bernin Alpeilla. Järven pinnankorkeus on korkeimmillaan 1 849 metriä mpy.


title: Gelmersee

text: Tekojärvellä on kaksi tarkoitusta. Siihen kerätään lähivuorten sulamisvedet kesän ja syksyn aikana. Toisaalta sitä käytetään välialtaana Kraftwerke Oberhasli AG:n (KWO) voimalaitosten sähköntuotannossa ja vedenvarastoinnissa Gelmerseen ja Grimselseen välillä.


title: Gelmersee

text: Gelmerseen padolle kulkee Gelmerbahn-funikulaarirata Aarejoen laakson pohjalta Handeggista.


title: Jamie Lloyd

text: Jamie Loyd on Halloween-elokuvasarjan henkilöhahmo, Michael Myersin sisarentytär. Hän esiintyi ensimmäisen kerran elokuvassa . Jamieta näyttelevät Danielle Harris ja J.C. Brandy.


title: Jamie Lloyd

text: Jamie Loyd on Michael Myersin siskon Laurie Stroden tytär. Jamie adoptoitiin Carrutherin perheeseen, jossa hänen hyvä ystävänsä on hänen siskopuolensa Rachel. Kun Michael Myers pakeni vankilasta, hän otti kohteekseen Jamien. Samaan aikaan Jamie näki painajaisia Michaelista. Kun Michael saatin pitkän kamppailun päätteeksi tapettua, Jamie laittoi maskin päähänsä ja tappoi äitipuolensa. Jamie ei puhunut seuraavaan vuoteen mitään ja oli traumojensa takia hoidossa. Jamielle jäi telepaattinen yhteys enoonsa, ja tiesi sen takia, että Michael ei ollut kuollut. Michael alkoi taas jahdata Jamieta ja onnistui tappamaan tämän sisarpuolen Rachelin. Kun Michael saatiin jälleen napattua, käveli salaperäinen mies mielisairaalaan ja alkoi ampua poliiseja. Jamielle seuraa pitänyt poliisi kielsi Jamieta menemästä sinne, mutta hän ei kuunnellut. Kun Jamie löysi enonsa sellin, sen kalterit oli tuhottu ja Michael oli poissa. Kuusi vuotta sen jälkeen kaikki luulivat, että Michael ja Jamie olivat kuolleet. Todellisuudessa molemmat olivat kadonneet. Jamie synnyttää pojan, joka uhataan tappaa. Jamie pakenee Haddonfieldiin etsimään Tri. Loomisia. Loppujen lopuksi Jamie piilottaa pojan, Michael löytää hänet ja tappaa tämän.


title: Hey, Mamma!

text: Hey, Mamma! (myös Hey Mamma) on moldovalaisen SunStroke Project -yhtyeen esittämä kappale, jolla se edusti Moldovaa vuoden 2017 Eurovision laulukilpailussa.


title: Hey, Mamma!

text: Kappale kilpaili Euroviisujen ensimmäisessä semifinaalissa 9. toukokuuta, jossa se sijoittui toiseksi 291 pisteellä ja pääsi finaaliin. Finaalissa se sai 374 pistettä ja saavutti sijan 3.


title: O.Torvald

text: O.Torvald () on ukrainalainen rockyhtye, joka on perustettu vuonna 2005. Se valittiin edustamaan maataan Kiovassa järjestettevässä Eurovision laulukilpailussa 2017 voitettuaan Ukrainan Euroviisukarsinnat 2017 kappaleella ”Time” .


title: Time (O.Torvaldin kappale)

text: Time on ukrainalaisen O.Torvald -yhtyeen esittämä kappale, jolla se edusti Ukrainaa vuoden 2017 Eurovision laulukilpailussa.


title: Time (O.Torvaldin kappale)

text: Kappale kilpaili Euroviisujen finaalissa 13. toukokuuta, jossa se sai 36 pistettä ja jäi sijalle 24.


title: Johannes Holmsen

text: Johannes Holmsen (; 10. lokakuuta 1865 Rygge, Norja – 15. maaliskuuta 1941 Oslo, Norja) oli norjalaissyntyinen suomalainen sotilas, joka kohosi Venäjän keisarikunnan armeijassa kenraaliluutnantiksi. Hän oli Suomen kenraalikuvernöörinä toimineen kenraali Nikolai Bobrikovin vävy.


title: Johannes Holmsen

text: Johannes Holmsenin vanhemmat olivat norjalainen liikemies ja Evjen kartanon omistaja Aslak Holmsen sekä Hanna Fritzo-Berg, jotka muuttivat 1860-luvun lopulla perheineen Suomen suuriruhtinaskuntaan ja saivat muutamaa vuotta myöhemmin Suomen kansalaisuuden. Helsingissä varttunut Johannes Holmsen kävi vuosina 1879–1886 Haminan kadettikoulun ja aloitti sotilasuransa aliluutnanttina Henkikaartin Semjonovin rykmentissä. Saatuaan ylennyksen luutnantiksi hän oli 1890–1893 komppaniaupseerina Haminan kadettikoulussa. Käytään vuosina 1893–1896 Nikolain yleisesikunta-akatemian Pietarissa Holmsen yleni kapteeniksi ja työskenteli vuoden ajan Odessan sotilaspiirin esikunnassa. Vuosina 1897–1900 hän oli Suomen asevelvollisen sotaväen päällikköhallituksen adjutanttina ja 1898–1899 samanaikaisesti Suomen kaartin komppanianpäällikkönä. Helmikuussa 1900 hän sai siirron kuljetuspäälliköksi Irkutskiin Siperiaan ja vielä samana vuonna Venäjän sotilasasiamieheksi Ateenaan Kreikkaan. Holmsen meni syyskuussa 1900 naimisiin Suomen kenraalikuvernööri Bobrikovin tyttären, keisarillisen hovineiti Ljubov Bobrikovan (1880–1939) kanssa ja heidän poikansa syntyi seuraavana vuonna Ateenassa.


title: Johannes Holmsen

text: Osallistuttuaan 1900–1901 boksarikapinan kukistamiseen Kiinassa Holmsen ylennettiin everstiluutnantiksi. Hän palasi Ateenaan, jossa sai 1904 ylennyksen everstiksi. Vuonna 1906 hän siirtyi sotilasasiamieheksi Konstantinopoliin, jossa hänet ylennettiin 1910 kenraalimajuriksi. Hän oli Venäjän yhdysupseerina Turkin päämajassa ensimmäisen Balkanin sodan aikana 1912–1913. Vuonna 1913 Holmsen palasi Venäjälle prikaatinkomentajaksi ja ensimmäisen maailmansodan puhjettua hän osallistui Itä-Preussin alueella syksyllä 1914 käytyihin taisteluihin. Holmsen ylennettiin keväällä 1915 jalkaväkidivisioonan komentajaksi ja kenraaliluutnantiksi. Hän jäi toukokuussa 1915 itärintamalla saksalaisten vangiksi. Holmsen oli kaksi vuotta sotavankina Dalholmin saarella Stralsundin lähellä. Huhtikuussa 1917 hänet siirrettiin vankienvaihdon yhteydessä Norjaan.


title: Johannes Holmsen

text: Holmsen ei osallistunut sotilaana Venäjän sisällissotaan, mutta toimi vuodesta 1918 valkoisen armeijan edustajana Länsi-Euroopassa. Hän oli aluksi valkoiselle armeijalle varoja keränneen kenraali Boris Geruan apulaisena Lontoossa ja vuodesta 1919 Venäjän valkoisten Berliinin-sotilasvaltuuskunnan johdossa sekä Etelä-Venäjän armeijan ja viimeksi kenraali Pjotr Wrangelin virallisena edustajana Saksassa. Wrangel kutsui Holmsenin vuonna 1922 Pariisiin. Holmsen oli vuosina 1924–1930 Venäjän yleissotilaallisen liiton (ROVS) 1. osaston johtajana Pariisissa ja 1930–1937 ROVS:n johtajan kenraali Jevgeni Millerin neuvonantajana. Vaimonsa kuoltua tammikuussa 1939 Holmsen muutti viimeisiksi vuosikseen takaisin synnyinmaahansa ja kuoli oslolaisessa vanhainkodissa saksalaismiehityksen aikana 1941.


title: Where I Am

text: Where I Am on tanskalaislaulaja Anja Nissenin esittämä kappale, jolla hän edusti Tanskaa vuoden 2017 Euroviisuissa.


title: Where I Am

text: Kappale kilpaili Euroviisujen toisessa semifinaalissa 11. toukokuuta, jossa se sijoittui kymmenenneksi 101 pisteellä ja pääsi finaaliin. Finaalissa se sai 77 pistettä ja jäi sijalle 20.


title: Melodifestivalen 2017

text: Melodifestivalen 2017 oli Ruotsissa 4. helmikuuta – 11. maaliskuuta 2017 järjestetty laulukilpailu, jossa valittiin Ruotsin edustaja Eurovision laulukilpailuun 2017. Kilpailun voitti Robin Bengtsson kappaleellaan "I Can’t Go On".


title: Melodifestivalen 2017

text: Ensimmäinen semifinaali kilpailtiin 4. helmikuuta Scandinaviumissa, Göteborgissa.


title: Melodifestivalen 2017

text: Toinen semifinaali kilpailtiin 11. helmikuuta Malmö Arenalla, Malmössä.


title: Melodifestivalen 2017

text: Kolmas semifinaali kilpailtiin 18. helmikuuta Vida Arenalla, Växjössä.


title: Melodifestivalen 2017

text: Neljäs semifinaali kilpailtiin 25. helmikuuta Skellefteå Kraft Arenalla, Skellefteåssa.


title: Melodifestivalen 2017

text:
"Toinen mahdollisuus" -karsinta kilpailtiin 4. maaliskuuta Saab Arenalla, Linköpingissä.
Finaali kilpailtiin 11. maaliskuuta Friends Arenalla, Tukholmassa.


title: TUL Cup 1982

text: TUL Cup 1982 oli 44. Työväen Urheiluliiton jalkapallomestaruuskilpailu. Lahden suurhallissa järjestettyyn lopputurnaukseen osallistuivat Kuopion Elo, Kotkan Työväen Palloilijat, Porin Pallo-Toverit ja Äänekosken Huima. Elo ja KTP pelasivat tuolloin SM-sarjassa sekä Huima ja PPT II divisioonassa.


title: Anja Nissen

text: Anja Nissen (s. 6. marraskuuta  1995) on tanskalais-australialainen laulaja, lauluntekijä, tanssija ja näyttelijä. Hän voitti Australian The Voice -kilpailun 3. tuotantokauden. Nissen allekirjoitti sopimuksen Universal Music Groupin kanssa ja kertoo saaneensa vaikutteita Patti LaBellesta, Aretha Franklinista, Celine Dionista, Mariah Careysta, Whitney Houstonista, Toni Braxtonista ja Stevie Wonderista. Vuonna 2015 hän toimi tukiesiintyjänä Olly Mursin Australian "Never Been Better" -kiertueen aikana.


title: Anja Nissen

text: Vuonna 2016 Nissen kilpaili "Dansk Melodi Grand Prix 2016" -kilpailussa (Kilpailu, jossa valittiin Tanskan vuoden 2016 euroviisuedustaja ja -kappale) kappaleella "Never Alone". Hän tuli toiseksi 36% äänistä. Vuonna 2017 Nissen kilpaili "Dansk Melodi Grand Prix 2017" -kilpailussa (Kilpailu, jossa valittiin Tanskan vuoden 2017 euroviisuedustaja ja -kappale) jonka hän voitti kappaleella "Where I Am" ja edusti näin Tanskaa vuoden 2017 Euroviisuissa Kiovassa.


title: Tunnelivisio

text: Tunnelivisio on Mira Luodin ensimmäinen albumi sooloartistina. Se julkaistiin 16. syyskuuta 2016. Albumin kaikki kappaleet on säveltänyt, sanoittanut ja tuottanut Arto Tuunela. Albumi oli Suomen virallisella albumilistalla kaksi viikkoa, sijoittuen parhaimmillaan kuudenneksi.


title: Tunnelivisio

text: Albumilta on julkaistu neljä singleä (”Pinnan alla”, ”Puhu mulle hulluudesta”, ”Lähiölaulu”, ”Sitä tipahtaa pimeyteen), jotka kaikki julkaistiin ennen albumin julkaisua. Ennen albumijulkaisua julkaistiin myös kappaleet ”Musta laatikko” ja ”Tunnelivisio”.


title: Tunnelivisio

text: Kaikki albumin kappaleet on säveltänyt ja sanoittanut Arto Tuunela.


title: Sudan Airwaysin lento 109

text: Sudan Airwaysin lento 103 oli Sudan Airwaysin kansainvälinen reittilento Jordanian Ammanista Sudanin Khartumiin Syyrian Damaskoksen kautta. Lentoa operoinut Airbus A310-300 -matkustajakone laskeutui 10. kesäkuuta 2008 Khartumin kansainväliselle lentoasemalle, mutta ei onnistunut pysähtymään kiitotien päällystetyllä osalla. Koneessa syttyi pian laskeutumisen jälkeen tulipalo, jossa kuoli 30 henkilöä.


title: Sudan Airwaysin lento 109

text: Sudan Airwaysin lentoa 109 operoinut Airbus A310 -matkustajalentokone oli lähtenyt jatkamaan lentoaan Khartumin kansainväliselle lentoasemalle Sudanissa, tehtyään suunnitellun välilaskun Syyrian Damaskoksen kansainväliselle lentoasemalle. Kone oli lähestymässä Khartumia, kun kapteeni päätti huonojen sääolosuhteiden takia lentää alkuperäisen määränpään sijasta Port Sudanin kansainväliselle lentoasemalle, missä kone tankattiin laskeutumisen jälkeen 20 tonnilla Jet A1 -lentokerosiinia.


title: Sudan Airwaysin lento 109

text: Noin tunnin ja vartin odottelun jälkeen kapteeni päätti jatkaa matkaa varsinaiseen määränpäähän, kun Khartumista oli tullut tieto sään parantumisesta. Kone lensi Khartumiin, ja kapteeni aloitti koneen ohjaajana lähestymisen lentoaseman kiitotielle 36. Kone laskeutui pehmeästi, mutta oli jo noin 900 metriä kiitotien kynnyksen etupuolella pyörien osuessa maahan. Märkä kiitotie ja epäkunnossa ollut vasemman moottorin suihkujarru vaikeuttivat koneen pitämistä kiitotien keskilinjalla, minkä lisäksi se ei pysähtynyt ajoissa. Laskukiito meni pitäksi 215 metrillä. Pysähdyttyään kone syttyi palamaan oikealta puoleltaan.


title: Sudan Airwaysin lento 109

text: Oikeanpuoleisia hätäliukumäkiä ei voitu avata, ja koneessa olleet henkilöt poistuivat vasemmanpuoleisen etuliukumäen kautta. Koneen 203 matkustajasta 29 ja 11 miehistön jäsenestä yksi menehtyivät onnettomuudessa.


title: Sudan Airwaysin lento 109

text: Lentokentän paloasema ei kyennyt välitämään käytössä olleille paloautoille tietoa onnettomuudesta, sillä aseman ja ajoneuvojen välillä ei ollut minkäänlaista viestiyhteyttä. Asema kärsi myös onnettomuuden sattuessa henkilöstövajauksesta, mikä hidasti tapahtumaan vastaamista entisestään.


title: TUL Cup 1986

text: TUL Cup 1986 oli 48. Työväen Urheiluliiton jalkapallomestaruuskilpailu. Kuuden joukkueen lopputurnaus järjestettiin Lahden suurhallissa 29.-30. maaliskuuta 1986. Lopputurnaukseen selvinneistä joukkueista Porin Pallo-Toverit jäi pois ulkomaanleirinsä takia.


title: Antonia Terzi

text: Antonia Terzi (s. 29. huhtikuuta 1971 Mirandola) on italialainen entinen Ferrarin ja Williamsin Formula 1 -tallin insinööri. Terzi aloitti uransa Ferrarilla 1990-luvun lopulla aerodynamiikkapuolen johtajana. Vuonna 2002 hän siirtyi puolestaan Williamsille aerodynamiikkapuolen johtajaksi. Hän suunnitteli muun muassa Williams FW26-auton keularatkaisun. Terzi jätti Williamsin marraskuussa 2004.


title: TUL Cup 1987

text: TUL Cup 1987 oli 49. Työväen Urheiluliiton jalkapallomestaruuskilpailu. Kuuden joukkueen lopputurnaus järjestettiin Ouluhallissa 28. helmikuuta–1. maaliskuuta 1987.


title: Gavin Fisher

text: Gavin Fisher (s. 30. elokuuta 1964) on brittiläinen entinen Williamsin Formula 1 -tallin pääsuunnittelija. Fisher aloitti uransa Williamsilla vuonna 1988. Vuonna 1997 hänestä tuli tiimin pääsuunnittelija, Adrian Neweyn siirryttyä McLarenille. Fisher jätti tallin elokuussa 2005.


title: Gavin Fisher

text: Syyskuussa 2004 Fisher loukkaantui moottoripyöräonnettomuudessa Kaliforniassa. Hän palasi takaisin töihin jo samana vuonna joulukuussa.


title: Valkonokkatoko

text: Valkonokkatoko ("Lophoceros pallidirostris") on sarvinokkien heimoon kuuluva lintu. Sitä tavataan seuraavissa maissa: Angola, Kongon demokraattinen tasavalta, Malawi, Mosambik, Tansania ja Sambia sekä vaeltavana Keniassa.


title: Valkonokkatoko

text: Kannan suuruutta ei ole määritetty, mutta lajin on ilmoitettu olevan laajalle levinnyt ja paikallisesti yleinen sopivissa olosuhteissa. Kanta on kuitenkin pienenemässä elinalueiden tuhoutumisen vuoksi ja siksi että sen kanssa kilpailee harmaatoko ("Lophoceros nasutus")


title: Rovaniemen Reipas

text: Rovaniemen Reipas (lyh. RoRe) on vuonna 1907 perustettu rovaniemeläinen urheiluseura, jonka lajeja nykyään ovat nyrkkeily ja painonnosto.


title: Rovaniemen Reipas

text:
Vuonna 1907 perustetun Rovaniemen Reippaan perustajajäseniin kuului muun muassa vuoden 1918 sisällissodan aikana teloitettu Leo Pekkala. Lokakuussa 1931 Rovaniemen kihlakunnanoikeus lakkautti seuran kommunistilakien nojalla. Sen toimintaa perustettiin jatkamaan Rovaniemen
Myrsky -niminen seura, joka kuitenkin lakkautettiin 1932. Poliittisen tilanteen hieman rauhoituttua, perustettiin vielä samana vuonna uudeksi Reippaan seuraajaksi Rovaniemen Lappi. Sotavuosien jälkeen Reipas aloitti toimintansa uudelleen vuonna 1947. Seura jatkoi ainoastaan vuoteen 1962 saakka, mutta sen toimintaa piti yllä vuotta aikaisemmin perustettu palloiluun keskittynyt sisarseura Rovaniemen Työväen Palloilijat. Viiden vuoden tauon jälkeen Rovaniemen Reippaan toiminta käynnistyi jälleen vuonna 1967. Tällöin seura liittyi Työväen Urheiluliitton sijasta sosialidemokraattien johtamaan Työväen Urheiluseurojen Keskusliiton jäseneksi.


title: Rovaniemen Reipas

text: Aikaisemmin Rovaniemen Reippaan lajeihin on kuulunut muun muassa jalkapallo, jossa seuran edustusjoukkue pelasi parhaimmillaan Suomen kolmannella sarjatasolla II divisioonassa 1970–1990-luvuilla. Vuonna 1992 Rovaniemen Reippaan jalkapallojaosto yhdistyi Rovaniemen Lapin kanssa fuusioseuraksi FC Santa Claus. Jalkapallon naisten SM-sarjan alkulohkovaiheessa Reipas oli mukana vuosina 1972–1973.


title: Rovaniemen Reipas

text: Tunnetuin Reippaan kasvatti on 34 A-maaottelua pelannut Pasi Tauriainen. Myös kansanedustaja Esko-Juhani Tennilä on pelannut jalkapalloa Reippaan joukkueessa 1960–1970-luvuilla.


title: Ekstraliga-kausi 2015–2016

text: Ekstraliga-kausi 2015–2016 oli Valko-Venäjän jääkiekon pääsarjan Ekstraligan 24. kausi. Hallitsevana mestarina kauteen lähti H’K Šah’tsjor Salihorsk.


title: Ekstraliga-kausi 2015–2016

text: Joukkueet pelasivat runkosarjan aikana 22 ottelua. Runkosarjan kuusi parasta eteni voittajien vaiheeseen ja kuusi heikointa häviäjien vaiheeseen. Molemmissa vaiheissa joukkueet pelasivat vielä 20 ottelua. Voittajien vaiheesta kaikki etenivät pudotuspeleihin, häviäjien vaiheista kaksi parasta. Runkosarjan voitti Junost Minsk ja sen paras pistemies oli valkovenäläinen Andrei Orljuk, joka edusti HK Lidaa.


title: Ekstraliga-kausi 2015–2016

text: Välieristä loppuotteluun etenivät runkosarjan voittanut Minsk ja runkosarjan toinen, Salihorsk. Mestaruuden voitti lopulta Minsk voitoin 4–1. Mestaruus oli vuonna 2003 perustetulle seuralle sarjan historian seitsemäs ja ensimmäinen sitten kauden 2010–2011.


title: Mantronix

text: Mantronix oli vaikutusvaltainen 1980-luvun hip hopin ja elektromusiikin yhtye New Yorkista, jonka perustivat DJ Kurtis Mantronik (Kurtis el Khaleel) ja räppäri MC Tee (Touré Emdben). Yhtyeessä tehtiin monia muutoksia genressä ja kokoonpanossa sen seitsenvuotisen olemassaolon aikana vuosina 1984–1991, old school hip hopista ja electro funkista house-musiikkiin, mutta Mantronix muistetaan ehkä parhaiten yhtyeen alkuperäisestä vahvasta hip hopin ja electro funkin sekoituksestaan.


title: When in Rome

text: When in Rome on brittiläinen synthpopia ja uuden aallon musiikkia tuottava yhtye, joka koostui alun perin laulajista Clive Farringtonista ja Andrew Mannista sekä kosketinsoittajasta Michael Florealesta. Yhtye tunnetaan parhaiten vuoden 1988 singlestään ”The Promise”.


title: Barry Jenkins

text: Barry Jenkins (s. 19. marraskuuta 1979 Miami, Florida, Yhdysvallat) on yhdysvaltalainen elokuvaohjaaja ja käsikirjoittaja. Hänet tunnetaan elokuvistaan "Medicine for Melancholy" (2008) ja "Moonlight" (2016).


title: Barry Jenkins

text: Jenkins sai "Moonlightista" parhaan sovitetun käsikirjoituksen Oscar-palkinnon sekä parhaan ohjauksen Oscar-ehdokkuuden. Elokuva palkittiin myös parhaan elokuvan ja miessivuosan Oscareilla.


title: Acrophoca

text:
Acrophoca on sukupuuttoon kuollut hylkeiden suku johon kuului vain yksi laji, "A. longirostris". Se oli 1,5 metriä pitkä ja eli Perussa varhaisella plioseenilla.
"Acrophoca" saattoi olla nykyisen merileopardin ("Hydrurga leptonyx") esi-isä. Se oli sen tavoin kalansyöjä, mutta se näyttää olleen vähemmän sopeutunut vesielämään, ja vietti suuren osan ajastaan rannikolla tai lähellä sitä. Sen räpylät eivät myöskään olleet niin kehittyneet, sen niska oli pidempi ja vähemmän virtaviivainen kuin nykyisten hylkeiden ja sen kuono oli paljon suipompi. Sillä oli kaikki samat piirteet kuin nykysilläkin hylkeillä, mutta vähemmän korostuneena. "Acrophocan" pitkä niska ja kuono antoivat sille käärmemäisemmän ulkomuodon.


title: Paperiton

text:
Paperiton sanalla tarkoitetaan henkilöä, jolla ei ole oikeutta oleskella maassa. "Paperittomuus" -käsitettä ei ole määritelty yksiselitteisesti ja sillä voi olla eri yhteyksissä eri merkitys. Paperittomia koskevaa erillistä lainsäädäntöä ei ole. Suomen sosiaali- ja terveysministeriön mukaan paperittomalla ihmisellä tarkoitetaan yleensä:
Sosiaali- ja terveysministeriön mukaan paperittomalla ei terveydenhuollosta puhuttaessa tarkoiteta lyhytkestoisella turisti- tai liikematkalla olevia henkilöitä (3 kk). Terveyden ja hyvinvoinnin laitoksen määritelmän mukaan paperiton tarkoittaa myös henkilöä, jonka viisumin edellytyksenä on ollut yksityinen sairasvakuutus, mutta vakuutusturva on päättynyt tai se ei ole kattava.


title: Paperiton

text: Sisäministeriön ohjeistuksen mukaan kielteisen turvapaikkapäätöksen saaneita henkilöitä, joita ei pystytä palauttamaan, eivätkä he poistu maasta itsenäisesti ja jotka katoavat tai poistetaan vastaanottojärjestelmän piiristä, kutsutaan laittomasti maassa oleskelevaksi.


title: Paperiton

text: Sisäministeriön maahanmuutto-osaston ylijohtaja Jorma Vuorion mukaan kielteisen turvapaikkapäätöksen saaneen ulkomaalaisen kutsuminen paperittomaksi on huono käsite, koska suurella osalla käännytettävistä on olemassa jonkin maan passi. Maahanmuuttovirasto tai poliisi toimittaa kielteisen turvapaikkapäätöksen paperisena asiakirjana turvapaikanhakijalle.


title: Paperiton

text: Terveyden ja hyvinvoinnin laitoksen määritelmän mukaan paperiton tarkoittaa henkilöä, joka on tullut Suomeen muualta kuin EU- tai Eta-valtiosta tai Sveitsistä ja jonka a. maahantulo on ollut laiton b. jonka oleskelulupa on umpeutunut c. jonka oleskeluluvan tai viisumin edellytyksenä on ollut yksityinen sairasvakuutus, mutta vakuutusturva on päättynyt tai se ei ole kattava.


title: Paperiton

text: Suomen perustuslaki (19§) takaa välttämättömän toimeentulon ja huolenpidon kaikille riippumatta kansalaisuudesta tai siitä, ovatko henkilöt maassa laillisesti vai eivät. Perustuslaki ei kuitenkaan toteudu alempiarvoisissa laeissa, jotka määrittelevät toimeentuloa ja huolenpitoa tarkemmin.


title: Paperiton

text: Terveydenhuoltolain (50§) mukaan kaikki Suomessa oleskelevat ovat oikeutettuja kiireelliseen hoitoon eli ”äkillisen sairastumisen, vamman, pitkäaikaissairauden vaikeutumisen tai toimintakyvyn alenemisen edellyttämään välittömään arvioon ja hoitoon, jota ei voida siirtää ilman sairauden pahenemista tai vamman vaikeutumista. Kunnat perivät kuitenkin hoidon antamisen jälkeen paperittomalta henkilöltä hoidon todelliset eli usein suuret kustannukset. Paperillisen henkilöltä puolesta kotikunta maksaa suurimman osan kustannuksista ja asiakkaalle jää asiakasmaksu. Helsinki tarjoaa poikkeuksellisesti kaikille paperittomille kiireellistä hoitoa samaan hintaan kuin kuntien asukkaat.


title: Paperiton

text: Suomessa ei ole perustuslain lisäksi lakia, jonka mukaan paperittomalla olisi oikeus kiireettömään hoitoon. Jos paperittomalle henkilölle kuitenkin annetaan hoitoa julkisessa terveydenhuollossa, sosiaali- ja terveysministeriön mukaan hän maksaa itse hoidon täydet kustannukset.


title: Paperiton

text: Keväällä 2015 Stubbin hallitus esitti uutta lakia, jonka mukaan terveyspalvelut laajennettaisiin koskemaan Suomessa ilman oleskelulupaa olevia. 9. maaliskuuta 2015 lakiehdotus jätettiin pöydälle sosiaalidemokraattien kansanedustaja Kari Rajamäen ehdotuksesta. Keskustelun pohjana käytetty THL:n raportti arvioi paperittomien määräksi tuolloin 1 000−2 000 ihmistä. Lausuntoja antaneet, lakiesitystä vastustaneet kaksi lääkäriä perustelivat terveydenhoidon kieltämistä sillä, että Suomeen hakeutuisi hoidon perässä enemmän ihmisiä laittomasti etenkin Pietarista; tartuntatautien (HIV:n ja tuberkuloosin) leviämisellä, mikä tulisi kalliiksi; terveydenhoitojärjestelmän kustannusten kasvamisella; epäoikeudenmukaisuudella, koska samanaikaisesti leikattiin palveluja järjestelmään jo kuuluvilta ihmisiltä; ja sillä, että enemmistö Euroopan maista noudatti olemassaolevaa linjaa, jossa ihmiset saavat vain kiireellistä hoitoa ilman papereita.


title: Paperiton

text: Espoossa, Helsingissä, Turussa ja Vantaalla raskaana olevat paperittomat naiset ja kaikki alle 18-vuotiaat paperittomat ovat oikeutettuja laajoihin terveydenhuollon palveluihin, kuten neuvolapalveluihin.


title: Paperiton

text: Vapaaehtoisten perustamat Global Clinic -terveysasemat (toimipaikat Helsingissä, Joensuussa, Lahdessa, Oulussa, Tampereella, Turussa) pyrkivät järjestämään kaikille julkisen terveydenhuollon ulkopuolelle jätetyille luottamuksellisesti kiireetöntä terveydenhuoltoa ja ohjaamaan kiireellisissä tapauksissa julkiseen päivystykseen.


title: Paperiton

text: 10 helmikuuta 2017 lähtien Helsingissä on ollut käynnissä turvapaikanhakijoiden aloittama Oikeus elää -mielenosoitus, joka vaatii oikeuksia myös paperittomille. Mielenosoittajat haluavat Helsingin myöntävän ympärivuorokautista suojaa asunnottomalle helsinkiläiselle riippumatta tämän statuksesta; kiireellistä toimeentulotukea myös paperittomalle, samansuuruisena kuin muille ja perustuen tuen todellisiin tarpeisiin ja elämäntilanteeseen; jokaiselle yhtäläistä pääsyä terveydenhuollon piiriin; ja psykososiaalista tukea paperittomille.


title: Laittomasti maassa oleskeleva

text: Laittomasti maassa oleskeleva tarkoittaa ulkomaalaisen maassa oleskelua ilman siihen tarvittavaa voimassa olevaa lupaa. Ulkomaalaislaissa on säädetty laillisesta oleskelusta.


title: Laittomasti maassa oleskeleva

text: Turvapaikanhakijan oleskelu muuttuu laittomaksi siinä vaiheessa, kun turvapaikkahakemukseen tehty kielteinen päätös saa lainvoiman tai maasta poistamispäätös tulee täytäntöönpanokelpoiseksi. Maahanmuuttovirasto tai poliisi toimittaa kielteisen turvapaikkapäätöksen paperisena asiakirjana turvapaikanhakijalle.


title: Laittomasti maassa oleskeleva

text: Poliisi valvoo ulkomaalaislain noudattamista ja hoitaa maastapoistamispäätösten tiedoksiannot ja vastaa palautuksista. Viranomaiset voivat myöntää henkilölle, jolla ei ole passin kaltaista matkustusasiakirjaa, uuden eurooppalaisen matkustusasiakirjan palautusmatkan ajaksi.


title: Laittomasti maassa oleskeleva

text: Sisäministeriön ohjeiden mukaan laittomaan maassa oleskeluun liittyvistä havainnoista voi ilmoittaa poliisille.


title: Laittomasti maassa oleskeleva

text: Poliisin vuoden 2015 vuosikertomuksessa todetaan, että Suomessa tavattiin keskusrikospoliisin tilastoinnin mukaan vuonna 2015 yhteensä yli 14 000 laittomasti maassa oleskellutta ulkomaalaista. Poliisin arvion mukaan valtaosa heistä koostuu turvapaikkahakemuksen sisämaassa jättäneistä ulkomaalaisista, joilla ei ollut tavattaessa maahantuloa tai henkilöllisyyttä osoittavia asiakirjoja. Näiden henkilöiden maassa oleskelu muuttuu lailliseksi heti, kun he jättävät turvapaikkahakemuksen.


title: Laittomasti maassa oleskeleva

text: Maaliskuussa 2017 poliisi alkoi sakottamaan laittomasti maassa oleskelevia ulkomaalaisia, jotka olivat saaneet kielteisen turvapaikkapäätöksen. Laittomasti maassa oleskelevat syyllistyvät ulkomaalaisrikkomukseen. Turun iskun jälkeen hallitus ryhtyi pohtimaan myös sitä, pitäisikö näitä rangaistuksia koventaa.


title: Laittomasti maassa oleskeleva

text: Vuoden 2015 syksyn jälkeen esimerkiksi Lappiin saapuneista turvapaikanhakijoista useita satoja on kadonnut saatuaan kielteisen turvapaikkapäätöksen, joten he oleskelevat laittomasti Suomessa tai mahdollisesti muualla Euroopassa. Ihmisiä on kadonnut Suomen vastaanottokeskuksista ennen tai sen jälkeen kun he ovat saaneet turvapaikkapäätöksen. Vuoden 2017 alussa kadonneiden määrä oli 5 000 henkeä, heinäkuussa 5 100. Osa on lähtenyt Suomesta muualle Eurooppaan tai kotimaahansa kertomatta siitä viranomaisille. Tällaisia henkilöitä on ainakin 1 500, koska heitä on tavattu Suomen rajoilla lähdössä maasta tai muissa maissa. Marraskuussa 2017 Helsingin apulaispormestari Sanna Vesikansa kertoi, että laittomasti maassa olevien määrää Helsingissä ei tiedetä.


title: Laittomasti maassa oleskeleva

text: Suomessa on henkilöitä, jotka ovat majoittaneet paperittomia koteihinsa kymmenien vuosien ajan. Turun terrori-iskun jälkeen sisäministeri Paula Risikko totesi, että hallitus harkitsee, pitäisikö laittomasti maassa olevien paperittomien avunanto ja piilottelu tehdä rangaistavaksi. Syyskuussa 2017 Suomen tietotoimiston tekemässä kyselyssä Vihreän liiton ja Vasemmistoliiton eduskuntaryhmät kannattivat kansalaistotettelemattomuutta paperittomien henkilöiden auttamiseksi, käytännössä esimerkiksi kielteisen turvapaikkapäätöksen saaneiden palauttamisen estämistä. Muun muassa Vasemmistoliiton Li Andersson kannatti kansalaistotettelemattomuutta asian tiimoilla.


title: Laittomasti maassa oleskeleva

text: Poliisin mukaan eräissä suomalaisissa seurakunnissa on ilmennyt tapauksia, joissa kirkon työntekijä aktiivisesti pyrkii estämään poliisin toimia piilottamalla palautuspäätöksen saaneita tai laittomasti maassa olevia. Helsingin seurakuntien yhteisen kirkkovaltuuston puheenjohtaja Kaisa Raittila totesi Yleisradion haastattelussa, että jos joku apua tarvitseva on oveni takana, hänellä ei kristittynä ole mitään muuta vaihtoehtoa kuin avata ovi. Hänen mukaansa Suomen laki sallii vielä lähimmäisen auttamisen, mutta jos hallituksen lakihanke muuttaa tilanteen, siinä tapauksessa Raittilan mukaan kristityn vastuuni on merkittävämpi kuin Suomen laki. Helsingin Diakonissalaitoksella on Itä-Helsingin paperittomille suunnattu Turvattomat-hanke, jossa maahanmuuttajataustaiset laitoksen työntekijät auttavat paperittomia ja laittomasti maassa oleskelevia. Se on jatkoa Suojattomat-hankkeelle.


title: Laittomasti maassa oleskeleva

text: Helsinkiin, Turkuun, Lahteen, Tampereelle, Joensuuhun ja Ouluun on perustettu salaisia klinikoita, joissa vapaaehtoiset lääkärit, sairaanhoitajat ja kätilöt hoitavat salaa Suomeen laittomasti jääneitä ihmisiä. Vuonna 2015 Suomen eduskunta oli päättää, että laittomasti maassa oleskelevat ihmiset saisivat nykyistä laajemman terveydenhoidon. Uudistus kaatui, koska Sosiaalidemokraattisen puolueen Kari Rajamäki ehdotti asian jättämistä pöydälle. Silloinen eduskunta ei enää ehtinyt käsitellä asiaa, koska edessä oli uudet vaalit.


title: Laittomasti maassa oleskeleva

text: Maaliskuun 2017 lopussa Helsingin kaupunginvaltuutettu Vasemmistoliiton Veronika Honkasalo teki aloitteen 40 muun valtuutetun kanssa laittomasti maassa oleskelevien terveydenhoidosta. Näin ollen elokuun 2017 lopussa Helsingin kaupungin sosiaali- ja terveyslautakunta linjasi, että terveydenhoitoa pitää laajentaa. Lautakunnan esitys linjasi, että paperittomille pitää antaa välttämätöntä hoitoa. Marraskuussa 2017 Suomessa syntyi poliittinen keskustelu, jonka myötä ehdotettiin, että laittomasti maassa oleskelevien terveydenhoitopalveluita laajennettaisiin ainakin Helsingissä, ja että ne koskisivat muun muassa myös mielenterveyspalveluita ja oikeudellista neuvontaa. Ehdotus hyväksyttiin Helsingin kaupunginvaltuustossa 30. marraskuuta 2017. Päätöstä kannatti muun muassa Helsingin apulaispormestari Vihreiden Sanna Vesikansa.


title: Laittomasti maassa oleskeleva

text: Etukäteen ehdotusta vastustivat Perussuomalaiset, koska heidän näkemyksensä mukaan aiempaa laajemmat terveyspalvelut toimivat vetovoimatekijänä eli houkuttelevat lisää turvapaikanhakijoita Suomeen. Vasemmistoliitto ilmoitti, ettei se tule hyväksymään sellaista linjausta, jossa suljetaan pois mahdollisuus laittomasti maassa oleskelevien terveydenhoidon lisäämiseksi. Myös Sosiaalidemokraattisen puolueen Nasima Razmyar oli laajentamisen puolella. Päätös laajentamisesta on merkittävä, sillä muut Suomen kaupungit ottanevat mallia siitä, mitä Helsingissä päätettiin. On mahdollista, että Suomen valtio sitoutuu korvaamaan kunnille muun muassa paperittomien hätämajoituksesta ja lääkkeistä syntyvät kulut. Suomen valtion vuoden 2018 talousarvioehdotuksessa on jo varattu 5,3 miljoonaa euroa näihin kustannuksiin. Laittomasti maassa oleskelevien terveydenhuollon kustannusten on arvioitu Helsingissä olevan tämän muutoksen jälkeen 200 000–1 000 000 euroa.


title: Laittomasti maassa oleskeleva

text: Eduskunnan päätöksestä huolimatta Helsingin kaupunki kuitenkin laajensi paperittomien terveydenhoitoa koskemaan lapsia ja raskaana olevia naisia. Samanlaista hoitoa saavat tällä hetkellä myös turvapaikanhakijat. Tämä ei kuitenkaan koskenut aluksi muita paperittomia, ilman lupaa Suomeen jääneitä, eli miehiä. He olivat aluksi oikeutettuja edellä mainittuja ryhmiä rajatumpaan hoitoon, vain niin sanottuun kiireelliseen hoitoon. Kaiken kaikkiaan laittomasti maassa olevat saivat Helsingissä majoituksen, ruoan, terveys- ja sosiaalineuvontaa, lyhytkestoista toimeentulotukea, niin sanotun kiireellisen hoidon, välttämättömän terveydenhoidon raskaana oleville sekä alle 18-vuotiaille, neuvola- ja sairaanhoidon, synnytyksen jälkitarkastuksen sekä opetuksen ja koulun. Mutta marraskuussa 2017 tapahtuneen ehdotuksen hyväksymisen miehetkin saavat nyt laajemman hoidon, eli saman kuin turvapaikanhakijat.


title: Laittomasti maassa oleskeleva

text: Myös Turun kaupunki muutti linjaustaan, ja nykyisin myös Turussa laittomasti maassa olevat saavat aiempaa laajemmat terveyspalvelut käyttöönsä. Näiden kaupunkien esimerkkiä noudattaen myös Espoossa on ryhdytty vaatimaan aiempaa laajempaa terveydenhoitoa laittomasti maassa oleskeleville. Aloitteen tekivät Espoon kaupunginvaltuuston Vihreiden, Sosialidemokraattien, Suomen ruotsalaisen kansanpuolueen ja Vasemmistoliiton valtuustoryhmät.


title: Laittomasti maassa oleskeleva

text: Laittoman maassa oleskelun riskejä ovat syrjäytyminen, ajautuminen rikollisuuteen tai rikoksen uhriksi, ääriliikkeiden toiminnan lisääntyminen, yleisen turvallisuustilanteen heikkeneminen ja pimeän työnteon lisääntyminen. Lisäksi laittomasti maassa olevien riski radikalisoitua on kohonnut.


title: Laittomasti maassa oleskeleva

text: Sisäministeriön maaliskuussa 2017 teettämässä kyselyssä 78 % vastaajista oli sitä mieltä viranomaisten tulee palauttaa ne kielteisen päätöksen saaneet turvapaikanhakijat, jotka eivät poistu maasta vapaaehtoisesti. 69 % uskoi myös että Suomessa laittomasti oleskelevat kielteisen päätöksen saaneet turvapaikanhakijat ovat uhka yhteiskunnan sisäiselle turvallisuudelle ja vakaudelle. Vastaajat uskoivat turvapaikanhakijoiden myös kasvattavan terrorismin uhkaa, johtavan sosiaalisiin konflikteihin ja kasvattavan rikollisuutta. 63 % vastaajista haluaisi perustaa kielteisen oleskelulupapäätöksen saaneille turvapaikanhakijoille palautuskeskuksia vähimmäispalveluin. Vastaavan suuruinen osa vastaajista halusi myös, että turvapaikanhakijoiden järjestelykeskuksessa vietetystä ajasta ei maksettaisi vastaanottorahaa eikä sosiaalietuuksia.


title: Alex Newell

text: Alex Newell on yhdysvaltalainen laulaja. Newell esitti Glee-sarjassa mustaa transsukupuolista hahmoa. Newellin lauluääni ja ääniala muistuttavat naisen vastaavia. Newell esiintyy transsukupuolisten yhdistysten tilaisuuksissa.


title: Sumenep

text: Sumenep on kunta Itä-Jaavan provinssissa Indonesiassa. Siihen kuuluu Maduran saaren itäkärki ja lukuisia pienempiä saaria Maduran pohjois-, itä- ja eteläpuolella.


title: Sumenep

text: Vuonna 2010 Sumenepin kunnassa oli 1,042 miljoonaa asukasta. Kunnan keskeisimmässä osassa, Kota Sumenep, heistä asui 70 000.


title: Sumenep

text: Maduralla oleva osa on jaettu 17 kunnanosaan, saaristo, joka koostuu 76 saaresta, on jaettu kahdeksaan alueeseen.


title: Sumenep

text: Sumenepin kuninkaallinen palatsi on muutettu museoksi. Asta Tinggin hautausmaa on pyhä paikka, johon tehdään pyhiinvaelluksia.


title: Räterichsbodensee

text: Räterichsbodensee on tekojärvi Keski-Sveitsissä, Guttannenin kunnassa, Bernin Alpeilla. Järven pinnankorkeus on korkeimmillaan 1 767 metriä mpy. Järvi on rakennettu Haslitalin laakson yläosaan, Aarejoen latvoille.


title: Räterichsbodensee

text: Järvi on väliallas Kraftwerke Oberhasli AG:n (KWO) voimalaitosten sähköntuotannossa ja vedenvarastoinnissa KWO:n Handeckin ja Grimselin voimalaitosten sekä yläpuolisten Oberaarseen ja Grimselseen tekojärvien välillä.


title: SKY Perfect JSAT

text: SKY Perfect JSAT on japanilainen televisio- ja satelliittikonserni. Se muodostui vuonna 2008, kun satelliittejä hallinnoinut JSAT Corporation ja television maksukanavia omistanut Sky PerfecTV yhdistyivät.


title: SKY Perfect JSAT

text: SKY Perfect JSAT on Aasian suurin satelliittioperaattori. Se omistaa 17 satelliittia; JCSAT-17 laukaisu on sovittu vuodelle 2019. Se on ainoa japanilainen yhtiö, joka tarjoaa sekä monen kanavan maksutelevisiopaketteja että tietoliikennepalveluita. Sen televisiopalveluilla on 3,4 miljoonaa käyttäjää.


title: Maciste kauhujen maassa

text: Maciste kauhujen maassa (, ”Maciste kyklooppien maassa”) on vuonna 1961 valmistunut italialainen seikkailuelokuva. Tyylilajiltaan peplumia edustavan elokuva on ohjannut Antonio Leonviola. Sen sankaria Macistea esittää yhdysvaltalainen Gordon Mitchell.


title: Maciste kauhujen maassa

text: Vapautuakseen Kirken kirouksesta kuningatar Capysin on murhattava Odysseuksen viimeinen perillinen ja uhrattava tämän poika kykloopille. Lapsi pelastuu verilöylystä ja Maciste jättää hänet lammaspaimenen hoiviin. Matkalla vapauttamaan pojan äitiä Maciste pelastaa Capysin sibyllan temppelissä. Kapysiin rakastuneen Iphitosin sotilaat ottavat Macisten vangiksi, mutta kuningatar vapauttaa hänet ja osoittaa vieraanvaraisuuttaan. Iphitosin mustaihoinen apuri Mumba huumaa Macisten, joka paljastaa lapsen olinpaikan. Iphitos kaappaa lapsen ja tämän äidin ja lähtee viemään heitä kyklooppisaarelle. Julmuuksiin kyllästynyt Capys päättää todistaa Macistelle rakkautensa ja pelastaa pojan. Saarella Iphitos surmaa vahingossa Capysin, ja Maciste heittää hänet kykloopin raadeltavaksi. Maciste tappaa kykloopin ja pelastaa pojan, joka kruunataan kuninkaaksi. Lopuksi sankari lähtee kohti uusia seikkailuja.


title: Maciste kauhujen maassa

text: "Maciste kauhujen maassa" on kuvattu Dyaliscope-laajakangastekniikalla Eastmancolor-väreissä Luce-instituutin studiossa. Se on ohjaaja Antonio Leonviolan ja pääosaa esittävän Gordon Mitchellin ensimmäinen peplum-elokuva. Näyttelijän taiteilijanimi kirjoitettiin tuolloin vielä Mitchell Gordon. Leonviola oli haluton ohjaamaan elokuvaa, mutta tarvitsi rahaa, eikä välittänyt juonen epäjohdonmukaisuuksista tai muista turhista pikkuseikoista.


title: Maciste kauhujen maassa

text: Elokuva on yksi peplumin merkkiteoksista, joka heijastaa tyylilajin siirtymistä valtavirrasta b-elokuvan piiriin. Sen sarjakuvamaisessa rakenteessa ja estetiikassa tiivistyvät genren erityispiirteet. Lihaksikas sankari käy läpi toinen toistaan hämmästyttävämpiä voimainkoetuksia, mutta ainoan kunnon vastuksen hänelle antaa seksikäs paha kuningatar, joka samalla on elokuvan ainoa psykologisesti motivoitu ja sisäisesti ristiriitainen henkilöhahmo. Molempien rintavarustukset näyttelevät pääosia. Leonviolalle tyypillisesti elokuvassa on myös tummaihoisia näyttelijöitä kuten kehonrakentaja Paul Wynter, jonka tehtävä on roiston tahdottomana apurina korostaa valkoisen rodun ylivaltaa.


title: Maciste kauhujen maassa

text: "Maciste kauhujen maassa" tuotti Italiassa huomattavat 655 miljoonan liiran pääsylipputulot. Se julkaistiin Yhdysvalloissa nimellä "Atlas in the Land of the Cyclops", vaikka Atlasta ei mainita edes englanninkielisessä jälkiäänityksessä. Elokuva on saanut eräänlaista kulttimainetta tyylilajin harrastajien keskuudessa, joskin eräät arvostelijat ovat kiinnittäneet huomiota sen huolimattomasti ohjattuihin toimintakohtauksiin. Leonviola teki samana vuonna myös toisen Maciste-elokuvan "Maciste ja manalan valtiatar".


title: Asumisvelvollisuus

text: Asumisvelvollisuus on ulkomaalaislakiin määritelty turvaamistoimi.


title: Asumisvelvollisuus

text: Asumisvelvollisuuden voi määrätä poliisi, Maahanmuuttovirasto tai Rajavartiolaitos aina tapauskohtaisen harkinnan perusteella turvapaikan hakijalle. Asumisvelvollisuuden määräyksellä pyritään vähentämään säilöön ottamista ja toisaalta turvapaikkamenettelyn sujuvuuden ja kielteisen päätöksen saaneiden maasta poistamisen varmistamiseksi.


title: Asumisvelvollisuus

text: Turvapaikanhakijoita koskeva asumisvelvollisuus tarkoittaa käytännössä sitä, että kansainvälistä suojelua hakenut ulkomaalainen voidaan määrätä asumaan ja ilmoittautumaan nimetyssä vastaanottokeskuksessa. Vastaavanlainen asumisvelvollisuus on käytössä useassa EU-maassa.


title: Eino Tirronen

text: Eino Osvald Tirronen (21. toukokuuta 1921 Pielisjärvi – 10. helmikuuta 2017 Turku) oli suomalainen upseeri, joka toimi huolto- ja sotataloustehtävissä sekä laati ja toimitti useita alansa julkaisuja.


title: Eino Tirronen

text: Tirrosen vanhemmat olivat puuseppä Antti Tirronen ja Katri Saarelainen. Hänen ensimmäinen puolisonsa vuodesta 1946 oli Veera Tolonen (k. 1988) ja toinen vuodesta 1991 Marja Auramaa. Myös Tirrosen poika kapteeniluutnantti Matti Tirronen (s. 1946) toimi puolustusvoimien palveluksessa, vuoteen 1977 saakka.


title: Eino Tirronen

text: Tirronen tuli ylioppilaaksi Helsingin V yhteiskoulusta 1945, Kadettikoulusta hän valmistui samana vuonna ja suoritti Sotakorkeakoulun 1958. Talvisodassa Tirronen toimi väestönsuojelutehtävissä Lieksassa ja Helsingissä, jatkosodassa hän oli konekivääriryhmän ja joukkueenjohtaja Jalkaväkirykmentti 44:ssä ja Itä-Suomen rannikkoprikaatissa. Hän haavoittui 1944 Suursaaressa ja oli 30% sotainvalidi.


title: Eino Tirronen

text: Toimittuaan sotien jälkeen ensin adjutantin ja patteriupseerin ja -päällikön tehtävissä Tirronen työskenteli 1940-luvun lopulta lähtien asiantuntija-, päällikkö- ja koulutustehtävissä muun muassa Merivoimien esikunnassa, Pääesikunnassa, Merisotakoulussa, Huoltokoulussa, Länsi-Suomen sotilasläänin esikunnassa ja Sotakorkeakoulun sotahistorian laitoksella. Hän erosi vakinaisesta palveluksesta 1975.


title: Eino Tirronen

text: Tirronen ylennettiin vänrikiksi 1942, luutnantiksi 1944, kapteeniksi 1951, majuriksi 1961, everstiluutnantiksi 1966 ja everstiksi 1972.


title: Eino Tirronen

text: Tirronen toimitti ja kirjoitti tekstejä ja teoksia sekä esitelmöi ahkerasti alaltaan. Hän laati ja toimitti "Suomen sota 1941–1945" -teossarjan XI osan, samoin kuin talvi- ja jatkosodan historiateosten sotatalous- ja huoltolukuja, julkaisi Valtion viljavaraston historiikin 1928–1978 ja oli "Naantali eilen tänään" -kirjan (1983) päätoimittaja. Tirronen oli myös 1986 ilmestyneen 1000-sivuisen huollon historian päätoimittaja ja "Huoltoupseeri" -lehden toimituskunnan jäsen.


title: Tom Perez

text: Thomas Edward ”Tom” Perez (s. 7. lokakuuta 1961 Buffalo, New York, Yhdysvallat) on yhdysvaltalainen poliitikko, juristi ja helmikuusta 2017 lähtien Yhdysvaltojen demokraattisen puolueen virallisen hallintoelimen Demokraattien kansallisen komitean puheenjohtaja.


title: Oikea Media (verkkolehti)

text: Oikea Media on tammikuussa 2017 perustettu suomalainen konservatiiviseksi itseään luonnehtiva verkossa toimiva vastamedia. Päätoimittajan mukaan ”"Oikea Media" on vaihtoehto valtamedialle”. "Oikea Media" ei ole Julkisen sanan neuvoston jäsen, mutta noudattaa päätoimittajansa mukaan perinteisiä journalistisia arvoja. "Oikea Media" ilmoittaa viikottaiseksi lukijamääräkseen noin 45 000 lukijaa. Tammikuussa 2019 Alexa-rankingin mukaan "Oikea Media" oli Suomen suosituimpien sivustojen listalla sijalla 1 399.


title: Oikea Media (verkkolehti)

text: Jukka-Pekka Rahkonen on toiminut "Oikea Media" -verkkolehden päätoimittajana huhtikuusta 2017 alkaen. Marko Hamilo toimi vastaavana päätoimittajana huhtikuuhun 2017 saakka. Hamilo ja Rahkonen ovat lehden kustantajia. Myös Joonas Konstig toimi aluksi lehden kustantajana, mutta jätti lehden pian sisältöön liittyvien näkemyserojen vuoksi.


title: Oikea Media (verkkolehti)

text: "Markkinointi & Mainonta" -lehden toimittaja Maija Tamminen kritisoi verkkolehden aloitettua, että ”Oikea Media on konseptina vaarallinen ja ovela: Julkaisu haluaa tehdä pesäeron "MV-lehden" kaltaisiin valemedioihin vaikka vaihtoehtomediaksi itseään nimittääkin. Se horjuttaa luottamusta mediaan uskottavalla ulkoasullaan ja vihjauksillaan perinteisiin journalistisiin arvoihin sitoutumisesta.” "Ylioppilaslehti" arvosteli Oikean Median valitsemaa linjaa olla sitoutumatta journalistin ohjeisiin.


title: Turvapaikanhakijoiden mielenosoitus Helsingissä 2017

text: Turvapaikanhakijoiden sit-in mielenosoitus (tunnetaan myös nimellä Oikeus elää ja Right to Live) Suomen kielteisiä turvapaikkapäätöksiä ja pakkopalautuksia vastaan vuonna 2017 jatkui yli 7 kuukautta Helsingin keskustassa. Mielenosoittajista enemmistö oli irakilaisia.


text: Mielenosoittajat vaativat pakkopalautusten lopettamista sekä Maahanmuuttoviraston kielteisten turvapaikkapäätösten uudelleenkäsittelyä niissä ilmenneiden lukuisten virheiden vuoksi. Muita tavoitteita ovat turvapaikanhakijoiden oikeusturvan takaaminen sekä se, että turvapaikanhakijoita ei enää poistettaisi vastaanottokeskuksista ilman että heille olisi tiedossa seuraava majoituspaikka.


text: Maahanmuuttoviraston linjaa palautuksia kohtaan on vastustettu aikaisemmissakin mielenosoituksissa Helsingissä.


text: Vuosina 2014-2015 Euroopan pakolaiskriisin alettua Suomeen saapui yhteensä yli 36 000 turvapaikanhakijaa. Maahanmuuttovirasto palkkasi satoja uusia työntekijöitä päätöksentekojen nopeuttamiseksi. Muun muassa kokemattomien työntekijöiden, kiireellisten aikataulujen ja tulkkivirheiden vuoksi turvapaikkapäätöksissä on ilmennyt lukuisia virheitä. Vuonna 2016 hallinto-oikeudet palauttivat 3,6 prosenttia turvapaikkapäätöksistä virheellisenä takaisin Migrin käsiteltäväksi, kun vuonna 2015 vastaava luku oli 0,2 prosenttia. Hallinto-oikeuden arvion mukaan useimmiten palautuksen syynä on, että valittajat ovat esittäneet uusia selvityksiä vasta oikeuskäsittelyssä.


text: Keväällä 2015 Suomen lainsäädännöstä poistettiin tilapäinen oleskelulupa, joka voitiin myöntää kielteisen turvapaikkapäätöksen saaneille henkilöille, jotka eivät suostuneet poistumaan Suomesta vapaaehtoisesti. Lakimuutoksen jälkeen tilapäinen oleskelupa myönnetään vain, jos vapaaehtoinen paluu ei ole tosiasiassa mahdollinen.


text: Toukokuun 17. 2016 Suomen ulkomaalaista poistettiin humanitaarinen suojelu, jonka mukaan turvapaikanhakijalle on voitu myöntää oleskelulupa, jos hän ei voi palata kotimaahansa esimerkiksi huonon turvallisuustilanteen vuoksi. Samana päivänä Maahanmuuttovirasto ilmoitti Irakin, Afganistanin ja Somalian olevan aikaisempaa turvallisempia maita palata. Nämä linjaukset ovat vaikuttaneet negatiivisten turvapaikkapäätösten kasvuun. Samaan aikaan Suomen ulkoministeriö kehottaa kuitenkin välttämään matkustamista kaikkiin kolmeen edellämainittuun maahan huonon turvallisuustilanteen vuoksi. Ulkoministeriön matkustustiedotteen ja Maahanmuuttoviraston maalinjauksen lähtökohdat ovat erilaiset. Ulkoministeriö katsoo asiaa tavallisen suomalaisen lomamatkailijan näkökulmasta, kun Maahanmuuttovirasto katsoo asiaa paikallisen asukkaan näkökulmasta.


text: Lokakuussa 2016 Suomi ja Afganistan allekirjoittivat sopimuksen jonka mukaan Suomi pystyy palauttamaan kielteisen turvapaikkapäätöksen saaneita afganistanilaisia vasten tahtoaan. Marraskuussa Suomi aloitti myös irakilaisten pakkopalautukset. Irakin hallitus on ilmoittanut vastustavansa pakkopalautuksia ja toivovansa maiden suorittavan pelkästään vapaaehtoisia paluita, myös Irakin siirtolais- ja pakolaisministeri Jasim Mohammed Al-Jaf on pyytänyt ”erityisesti Suomea” lopettamaan irakilaisten pakkopalautukset.


text: Turvapaikanhakijat aloittivat mielenosoituksen karkoituksia vastaan Kiasman aukiolla perjantaina 10. helmikuuta 2017. Suurin osa mielenosoittajista on irakilaisia, mukana on myös afganistanilaisia sekä suomalaisia tukijoita. Mielenosoittajia oli saapunut Helsinkiin ympäri Suomea. Samana päivänä Mannerheimintien toisella puolella maahanmuuttoa vastustava Suomi Ensin -yhdistys aloitti turvapaikanhakijoiden mielenosoitusta vastustavan oman "Suomi Ensin Maidan" -mielenosoituksensa. Turvapaikanhakijat olivat suunnitelleet viipyvänsä Kiasmalla viikonlopun yli, mutta ilmoittivatkin maanantaina jatkavansa mielenilmaisuaan kunnes heidän vaatimuksiinsa vastataan. Molemmat mielenosoitukset olivat varustautuneet teltoin, kaminoin sekä ruuantekovälinein olemaan ulkona vuorokauden ympäri.


text: Helmikuun 16. Poliisi määräsi siirtää molemmat mielenosoitukset toiseen paikkaan, syynä mielenosoitusten aiheuttamat liikennehaitat, sekä savu- ja meluvalitukset. Turvapaikanhakijoiden mielenosoituksen uudeksi paikaksi poliisi osoitti Rautatientorin. Kun aamuviiteen mennessä Suomi Ensin -ryhmä ei ollut siirtänyt mielenosoitustaan aikarajaan mennessä, poliisi määräsi mielenosoituksen päättymään. Tämän jälkeen tapahtuneessa virkavallan vastustamisessa poliisi otti kiinni kaksi henkilöä ja poisti alueelta kahdeksan. Vastamielenosoitus siirrettiin lopulta Rautatientorin toiselle laidalle.


text: Maahanmuuttoviraston ylijohtaja Jaana Vuorio vieraili 17. helmikuuta turvapaikanhakijoiden mielenosoituksessa vastaamassa heidän kysymyksiinsä.


text: Helmikuun 27. irakilais- ja afganistalaisryhmien edustajilla oli tapaaminen Maahanmuuttoviraston kanssa. Se ei kuitenkaan johtanut mielenosoittajien toivomaan lopputulokseen. Maahanmuuttovirasto korosti, ettei turvapaikkapäätöksiin ja -käytäntöihin tulla tekemään muutoksia tapaamisen perusteella. Turvapaikanhakijat ilmoittivat jatkavansa mielenosoitusta.


text: Mielenosoittajat kutsuivat 1. maaliskuuta päättäjiä kanssaan elokuviin katsomaan tammikuussa ensi-iltansa saaneen Aki Kaurismäen "Toivon tuolla puolen" -nimisen syyrialaisesta pakolaisesta ja suomalaisesta kauppamatkustajasta kertovan elokuvan.


text: Maaliskuun 11. päivä Rautatientorilla järjestettiin "Oikeus elää" -niminen tukikonsertti. Tapahtuma oli yksityisten ja vapaaehtoisten järjestämä, ilmainen sekä poliittisesti sitoutumaton. Konsertissa esiintyivät muun muassa Laineen Kasperi ja Palava kaupunki, Ivah Sound sekä Kari Tapiiri. Samana päivänä Rautatientorille kerääntyi turvapaikanhakijoiden mielenosoituksen purkamista vaativia kansallismielisiä tahoja tapahtumaan otsikolla "Puhdistus". Kansallismieliset ilmoittivat odottavansa poliisin purkavan turvapaikanhakijoiden mielenosoituksen heidän esittämäänsä eräpäivään mennessä, muussa tapauksessa he ”puhdistaisivat” Rautatientorin itse. Erimielisten yhteydenotoilta kuitenkin vältyttiin poliisin runsaan valvonnan ansiosta.


text:
Maaliskuun 15. mielenosoittajat marssivat Rautatientorilta Senaatintorille viemään kahdeksan kohdan vetoomuksensa Helsingin kaupunginvaltuuston edustajille. Vetoomus käsitteli kaupunkien vastuuta ihmisoikeuksien toteutumisessa. Yli sadan ihmisen kulkue palasi vetoomuksen luovutuksen jälkeen takaisin Rautatientorin mielenosoitukseen.
Maaliskuun 19. päivä mielenosoituksen turvapaikanhakijat tapasivat Juha Sipilän Helsingin Narinkatorilla. Sipilä myönsi, että Suomen turvapaikkapolitiikassa on tehty virheitä.


text: Huhtikuun 4. mielenosoittajat kokoontuivat sisäministeriön eteen juttelemaan kansliapäällikkö Päivi Nergin kanssa Suomen turvapaikkapolitiikasta.


text: Huhtikuun 22. mielenosoitus otti kantaa lasten oikeuksiin ja erään lapsiperheen säilöönottoon järjestämällä tapahtuman Narinkkatorilla ja marssimalla sieltä Rautatientorin mielenosoitukseen.


text: Kesäkuun 26. Oikeus elää -mielenosoitusta 136 vuorokautta vastustanut Suomi Maidan-leiri purettiin poliisin määräyksestä. Syynä mielenosoituksen lopettamiseen oli poliisin mukaan jatkuva välitön vaara ihmisten turvallisuudelle. Poliisin mukaan mielenosoittajia epäillään osallisiksi yli 20 pahoinpitelyyn. Poliisi saapui Rautatientorille, kun mielenosoitusta ei oltu purettu määrättyyn kellon aikaan mennessä ja otti kiinni sitä seuranneissa yhteenotoissa kolme Suomi Ensin -aktiivia. Myös leirin purkamista seuranneina päivinä Suomi Ensin-aktiiveja on otettu Rautatientorilla poliisin toimesta kiinni.


text: Kesäkuun 30. 2017 poliisi määräsi, ettei Rautatientorilla saanut enää sillä hetkellä järjestää mielenosoituksia ja Oikeus elää määrättiin purettavaksi. Päätöksen perusteena oli yleisen järjestyksen ja turvallisuuden varmistaminen Helsingin Rautientorilla ja sen välittömässä läheisyydessä ydinkeskustassa. Poliisi totesi, että mielenosoitus ei ollut itsessään turvallisuusuhka. Mielenosoitus ehti olla Rautatientorilla 135 vuorokautta, ja sitä ennen Kiasmalla 6 vuorokautta. Mielenosoituksen purkamisen jälkeen turvapaikanhakijat ja heidän tukijansa marssivat Rautatientorilta Kalasataman Maahanmuuttoviraston toimipisteen eteen.


text: Rautatientorilta poistumista seuranneena päivänä Oikeus elää jatkoi mielenosoitustaan osallstumalla Helsinki Prideen 1.7.2017.


text: Noin viikon tauon jälkeen 10. heinäkuuta 2017 turvapaikanhakijat jatkoivat mielenosoitustaan alkuperäisellä paikallaan Kiasman aukiolla. Vuorokauden ympäri jatkuvan mielenosoituksen sijaan Helsingin poliisi määräsi mielenosoitukselle aikarajoituksen jonka mukaan Oikeus Elää saa olla aktiivinen vain aamu kahdeksan ja ilta kymmeneen välillä. Myös Oikeus Elää-mielenosoitusta vastustavat Suomi Ensin-aktiivit saivat luvan jatkaa vastamielenosoitustaan alkuperäisellä paikallaan Paasikivenaukiolla.


text: Syyskuun 4. mielenosoitus siirtyi Kiasmalta Kolmen Sepän Aukiolle jonne Oikeus Elää-liikkeen turvapaikanhakijat rakensivat Helsinki Design Weekin "Right to Live House" installaation. Yhdessä Architecture for People'n kanssa rakennettu tilapäinen talo oli kaksi viikkoa kestäneen projektin ajan turvapaikanhakijoiden mielenosoituksen käytössä. Tilataideteoksen purun jälkeen Oikeus Elää lakkasi olemasta fyysisenä mielenosoituksena, mutta jatkaa toimintaansa aktivismin muodossa pitäen yhä tavoitteenaan pakkopalautusten lopettamista.


text: Oikeus elää on ollut järjestämässä mielenosoituksia myös Helsinki-Vantaa lentokentällä yksittäisiä pakkopalautuslentoja vastaan.


text: Kantasuomalaiset miehet yrittivät 19. maaliskuuta estää muutaman turvapaikanhakijan pääsyn julkiseen käymälään. Seuranneessa konfliktissa turvapaikanhakija lähestyi tilannetta kuvannutta naista ja häntä sumutettiin kaasusumuttimella kasvoihin. Kaasua käyttänyttä suomalaista miestä epäillään pahoinpitelystä, ja kaasusumutuksen kohteena ollutta ulkomaalaista pahoinpitelyn yrityksestä.


text: Maaliskuun 23. ja 24. välisenä yönä tunnistamattomaksi jäänyt henkilö kävi sytyttämässä turvapaikanhakijoiden teltan sytytysnesteellä tuleen. Tuhopolton sammuttamisen yhteydessä loukkaantui yksi henkilö.


text: Rahoitusta mielenosoitukseen on kerätty muun muassa yksityislahjoituksilla. Yhtenä rahoituksen lähteenä toimi myös kristillinen Kotimaanapu, jonka toimintaa hallinnoi Kirkkopalvelut ry. Kotimaanavun Internet-sivuilla on ollut useita Helsingin seurakuntayhtymän erityisdiakonian keräyksiä mielenosoituksen rahallista tukea varten. Yksityiset mielenosoittajia tukevat henkilöt avustavat toimintaa myös muun muassa tuomalla ruokaa ja talvella hiiliä lämmitykseen.


text: Maaliskuun 1. päivänä 24 teatteria eri puolilla Suomea lukivat Migrin kielteisiä turvapaikkapäätöksiä yleisölle "We see you Migri" -nimisessä tempauksessa. Tempauksen innoittamana myös monissa seurakunnissa luettiin ääneen kielteisiä turvapaikkapäätöksiä.


text: Maaliskuun 10. päivänä kulttuuri- ja taidealan ammattilaiset ottivat kantaa Suomen maahanmuuttopolitiikkaan ja allekirjoittivat noin 10 000 nimen tukiadressin. 29. huhtikuuta yli 200 asiantuntijaa allekirjoitti vetoomuksen, jonka mukaan oikeusvaltion on kannettava vastuunsa pakolaiskriisissä.


text: Maaliskuun 11. Oulussa järjestettiin tukimielenosoitus Rautatientorin Oikeus elää-mielenosoitukselle. Oulun mielenilmaisu jatkui lähes kaksi kuukautta yötä päivää, kunnes se lopetti toimintansa 26. huhtikuuta. Oulun torilla mieltään osoittaneiden turvapaikanhakijoiden telttaa yritettiin tuhopolttaa polttopulloiskulla.


text: Kesäkuun 20. 2017 Paula Risikolle luovutettiin yli 11 000 allekirjoitusta kerännyt vetoomus, jossa vaaditaan turvapaikanhakijoiden lainmukaista kohtelua tutkivan täysin riippumattoman selvitysryhmän perustamista.


text: Tukensa turvapaikanhakijoille ovat ilmaisseet myös muun muassa Rautatientorin molemmin puolin sijaitsevat Ateneum "Refugees Welcome" -tekstillä varustetulla banderollilla, sekä Kansallisteatteri pyörittämällä samaa lausetta rakennuksen julkisivulla olevalla näyttöruudulla. Kiasma puolestaan tukee mielenosoitusta mun muassa varastoimalla heidän kalustoaan.


text: Lokakuun 27. päivä oikeudenmukaisempien turvapaikkaprosessien ja päätöksenteon puolesta työtä tekevälle Right To Live-kollektiiville myönnettiin ETMUn tunnustuspalkinto merkittävästä työstä etnisten suhteiden ja kansainvälisen muuttoliikeen kysymysten parissa.


text: Eri uskontojen pastoreita, pappeja ja diakoneja on osoittanut tukensa turvapaikanhakijoille ja heidän mielenosoitukselleen.


title: Fredbear’s Family Diner

text: Fredbear's Family Diner on kuvitteellinen ravintola "Five Nights at Freddy's" -pelisarjan tarinassa. Ravintola mainitaan ensimmäisen kerran pelissä "Five Nights at Freddy's 2" ja esiintyy pelin "Five Nights at Freddy's 4" yön välisissä minipeleissä .


title: Fredbear’s Family Diner

text: Fredbear's Family Diner on toinen robottimaskotti ravintola ensimmäisen Freddy Fazbear's Pizza -ravintolan jälkeen. Ravintolan oli tarkoitus aloittaa uusi ravintolaketju, sillä ensimmäisessä ravintolassa tapahtui lapsimurha, jonka takia ravintola suljettiin. Fredbear's Family Diner avattiin melkein heti edellisen ravintolan jälkeen ja nousi suosituksi 80-luvulla kahden uuden robottinsa avulla.


title: Fredbear’s Family Diner

text: Lupaavan ravintolan nousiputki tyssäsi siihen, kun tapahtui kohtalokas onnettomuus. Neljä teiniä työnsivät pienemmän pojan pään toisen robotin suun sisään, joka pojan kyyneleiden aiheuttamien kosteusvaurion takia jousilukot viottuivat. Robotin suu murskasi pienen pojan kallon, joka kuoli pian sairaalassa. Poliisitutkinnassa saatiin selville, että yksi neljästä teinistä oli kuolleen lapsen isoveli. He sanoivat, että "jutun piti olla vain pila eikä päättyä kuolemaan". Teiniä ei ehditty haastaa oikeuteen ja pidättää, sillä muutama päivä pojan kuoleman jälkeen heidät tapettiin, mutta tekijää ei saatu kiinni. Fredbear's Family Diner oli konkurssin partaalla ja juuri kun mainetta yritettiin elvyttää, löytyi takahuoneen robottipuvusta kuollut lapsi. Tämä oli Fredbear's Family Dinerin loppu. Myöhemmin saatiin selville, että puvusta löytynyt kuollut lapsi, oli edellisessä ravintolassa tapettu uhri.


title: Fredbear’s Family Diner

text: Onnetomuuden jälkeen alettiin etsiä uutta omistajaa, joka elvyttäisi robottimaskotti idean. Ja vain muutama vuosi Fredbear's Family Dinerin jälkeen avattiin uusi ravintola, jossa oli uudet robotit. Tämä uusi ravintola sai sulkemisensa jälkeen vielä kaksi ravintolaa lisää.


title: Fredbear’s Family Diner

text: Fredbear, joka tunnetaan myöhemmin nimellä Golden Freddy, oli ravintolan päämaskotti. Fredbear oli kullankeltainen karhurobotti, jonka tehtävä on lavalla laulaa. Hänellä on päässään violetti silinterihattu ja samanvärinen rusetti kaulassaan. Fredbear murskasi pienen lapsen kallon, josta alkoi ravintolan alamäki. Konkurssin jälkeen Fredbear suljettiin toisen robotin kanssa takahuoneeseen.


title: Fredbear’s Family Diner

text: Spring Bonnie, joka tunnetaan myöhemmin nimellä Springtrap, oli toinen maskotti. Spring Bonnie oli kullankeltainen jänsirobotti, jonka tehtävä oli soittaa lavalla kitaraa. Hänellä on musta rusetti kaulassaan ja hänellä on akustinen kitara. Fredbearin lailla Spring Bonnie suljettiin takahuoneeseen, jossa molemmat ruostuivat ja mätänivät. Spring Bonniella on Fredbearista poiketen viisi- eikä neljä sormea.


title: Karl Mannelin

text: Karl Petrus Mannelin (sukunimi myöh. "Ainamo", 29. marraskuuta 1883 Huittinen – 20. maaliskuuta 1927 Loviisa) oli suomalainen päätoimittaja ja 1900-luvun alun sortovuosien aktivisti.


title: Karl Mannelin

text: Mannelinin vanhemmat olivat Huittisten pitäjänapulainen, varapastori Fredrik Werner Mannelin (1854–1930) ja Anna Ingelius. Hän pääsi ylioppilaaksi 1902 Helsingin ruotsalaisesta normaalilyseosta ja valmistui Helsingin yliopistosta filosofian kandidaatiksi ja maisteriksi 1907.


title: Karl Mannelin

text: Mannelin osallistui 1900-luvun alussa aktivistien toimintaan ja oli mukana Voimaliitossa salanimellä "Eero Kalske". Hän toimitti vuosina 1906–1907 Suomen aktiivisen vastustuspuolueen suomenkielistä "Vastaisuus"-viikkolehteä ja vuosina 1909–1910 puolueen ruotsinkielistä Framtid-viikkolehteä yhdessä aktivistipuolueen puheenjohtajan Johannes Gummeruksen kanssa. Viimeksi Mannelin oli Loviisan Sanomien päätoimittajana.


title: Karl Mannelin

text: Karl Mannelin oli naimisissa 1906–1913 Signe Hanna Lovisa Cronan kanssa ja 1914–1917 Elvi Maria Wilhelmina Nylundin kanssa, molemmat liitot päättyivät avioeroon. Elämänsä loppuun saakka hän oli naimisissa vuodesta 1921 alkaen Lena Maria Gerlanderin kanssa.


title: Pikonlinna

text: Pikonlinna (Keski-Hämeen parantola, Pikonlinnan parantola; myöhemmin Pikonlinnan sairaala) on Kangasalle vuonna 1931 perustettu sairaala, joka toimi aluksi tuberkuloosiparantolana. Sairaala toimi talvi- ja jatkosodan aikana sotilassairaalana. Vuonna 1968 se liitettiin osaksi Tampereen keskussairaalaa, jolloin sinne muodostettiin keuhkotauti- ja reumaosastot. Pikonlinnan sairaalan toiminta tässä muodossa päättyi vuonna 2007, kun Tampereelle valmistuivat uudet tilat. Tämän jälkeen rakennukseen on tullut monia palveluyrityksiä, joissa oli vuonna 2017 noin 250 työpaikkaa.


title: Warrior Queen

text: Warrior Queen on vuonna 1987 julkaistu yhdysvaltalainen elokuva, joka tyylilajiltaan edustaa softcore-pornon ja peplum-genren sekoitusta. Harry Alan Towersin tuottaman ja Chuck Vincentin ohjaaman elokuvan pääosaa esittää Sybil Danning.


title: Warrior Queen

text: Kuninkaallinen lähettiläs Berenice saapuu vuonna 79 Pompejiin, jossa orjakauppa ja prostituutio kukoistavat. Loputtomilta tuntuvien seksiorgioiden ja gladiaattoritaistelujen jälkeen Vesivius purkautuu ja tuhoaa kaupungin.


title: Warrior Queen

text: Italiassa kuvattu "Warrior Queen" edustaa 1970- ja 1980-luvuilla uudelleen lämmitettyä peplumia, johon on lisätty seksiä ja väkivaltaa. Tyylilajia on kutsuttu englanninkielisellä nimellä "sex and sandals". Elokuvan välitön esikuva on Tinto Brassin "Caligula" vuodelta 1979. Rinnakkaisnimellään "Pompeii" se yritti rahastaa myös vuoden 1984 televisiosarjan "The Last Days of Pompeii" menestystä. Näyttelijäkunta koostuu vähäpukeisista keskiaukeamatytöistä ja öljytyistä miesmalleista. Sybil Danning on naisista ainoa, joka saa pitää vaatteensa yllään koko elokuvan ajan.